ΑΠΟΦΑΣΗ ΤΟΥ ΣΥΜΒΟΥΛΙΟΥ της 14ης Δεκεμβρίου 1992 για την παράταση της απόφασης της 4ης Απριλίου 1978 περί εφαρμογής ορισμένων κατευθυντήριων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι η Κοινότητα είναι συμβαλλόμενο μέρος του διακανονισμού περί των κατευθυντήριων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης, ο οποίος στο εξής αποκαλείται "διακανονισμός"-

ότι ο εν λόγω διακανονισμός αποτέλεσε το αντικείμενο της απόφασης του Συμβουλίου της 4ης Απριλίου 1978- ότι το παράρτημα της απόφασης αυτής τροποποιήθηκε τελευταία με την απόφαση του Συμβουλίου της 23ης Μαρτίου 1992-

ότι οι συμμετέχοντες στο διακανονισμό έχουν συντάξει ένα νέο ενοποιημένο κείμενο που περιλαμβάνει όλες τις τροποποιήσεις που έχουν εγκριθεί από τους συμμετέχοντες από την 1η Απριλίου 1978, ημερομηνία από την οποία εφαρμόζεται ο διακανονισμός, καθώς και τη σειρά των μέτρων που τροποποιούν το διακανονισμό και αποτέλεσαν το αντικείμενο της απόφασης της 23ης Μαρτίου 1992-

ότι το κείμενο που περιλαμβάνεται στο παράρτημα της απόφασης της 4ης Απριλίου 1978 πρέπει, ως εκ τούτου, να αντικατασταθεί από το ενοποιημένο κείμενο του διακανονισμού και ότι πρέπει να καταργηθεί η απόφαση της 23ης Μαρτίου 1992-

ότι, βάσει της απόφασης της 22ας Οκτωβρίου 1991, η απόφαση της 4ης Απριλίου 1978 εφαρμόζεται μέχρι τις 15 Οκτωβρίου 1992-

ότι είναι ανάγκη να συνεχίσει να εφαρμόζεται στην Κοινότητα η απόφαση της 4ης Απριλίου 1978-

ότι έχει αποδειχθεί ότι ο διακανονισμός αποτελεί αποτελεσματικό μέσο για την επιβολή πειθαρχίας σε διεθνές επίπεδο και ότι έχει συμβάλει στη μείωση των επιδοτήσεων και του αντιπαραγωγικού ανταγωνισμού στον τομέα των εξαγωγικών πιστώσεων οι οποίες τυγχάνουν δημόσιας στήριξης,

ότι πρέπει, συνεπώς, να συνεχίσει να εφαρμόζεται στην Κοινότητα επ' αόριστον, παρακάμπτοντας έτσι την ανάγκη ετήσιων αποφάσεων του Συμβουλίου για την παράταση της ισχύος της απόφασης της 4ης Απριλίου 1978,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το παράρτημα της απόφασης της 4ης Απριλίου 1978 αντικαθίσταται από το ενοποιημένο κείμενο του διακανονισμού περί των κατευθυντήριων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης, το οποίο επισυνάπτεται στην παρούσα απόφαση.

Άρθρο 2

Το άρθρο 5 της απόφασης της 4ης Απριλίου 1978 αντικαθίσταται από το ακόλουθο κείμενο:

"Άρθρο 5

Η παρούσα απόφαση εφαρμόζεται από τις 16 Οκτωβρίου 1992".

Άρθρο 3

Η απόφαση του Συμβουλίου της 23ης Μαρτίου 1992 καταργείται.

Άρθρο 4

Η παρούσα απόφαση εφαρμόζεται από τις 16 Οκτωβρίου 1992.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 14 Δεκεμβρίου 1992.

Για το Συμβούλιο Ο Πρόεδρος N. LAMONT

ΠΑΡΑΡΤΗΜΑ

(ΜΕΤΑΦΡΑΣΗ)

"ΔΙΑΚΑΝΟΝΙΣΜΟΣ ΠΕΡΙ ΤΩΝ ΚΑΤΕΥΘΥΝΤΗΡΙΩΝ ΓΡΑΜΜΩΝ ΣΤΟΝ ΤΟΜΕΑ ΤΩΝ ΕΞΑΓΩΓΙΚΩΝ ΠΙΣΤΩΣΕΩΝ ΟΙ ΟΠΟΙΕΣ ΤΥΓΧΑΝΟΥΝ ΔΗΜΟΣΙΑΣ ΣΤΗΡΙΞΗΣ

ΠΕΡΙΕΧΟΜΕΝΑ

Σελίδα

Ι. Μορφή και πεδίο εφαρμογής του διακανονισμού6

Παράγραφος 1. Είδη εξαγωγικών πιστώσεων που εμπίπτουν στο πεδίο εφαρμογής του διακανονισμού6

Παράγραφος 2. Συμμετοχή6

ΙΙ. Κατευθυντήριες γραμμές όσον αφορά τους βασικούς όρους που διέπουν τις εξαγωγικές πιστώσεις6

Παράγραφος 3. Πληρωμές τοις μετρητοίς6

Παράγραφος 4. Αποπληρωμή6

α) Μέγιστη προθεσμία αποπληρωμής6

β) Αποπληρωμή του αρχικού κεφαλαίου και καταβολή τόκων7

Παράγραφος 5. Ελάχιστα επιτόκια7

α) Εμπορικά επιτόκια αναφοράς (ΕΕΑ)7

β) Βασικά επιτόκια ΤΔ7

γ) Επιλογή συστήματος επιτοκίων7

Παράγραφος 6. Επιτόπιες δαπάνες8

α) Χώρες κατηγορίας ΙΙ ή κατηγορίας ΙΙΙ8

β) Χώρες κατηγορίας Ι8

Παράγραφος 7. Ανώτατη περίοδος ισχύος των αναλήψεων υποχρεώσεων, των προηγουμένων αναλήψεων υποχρεώσεων και ορισμένων αναλήψεων υποχρεώσεων βοήθειας8

Παράγραφος 8. Πιστώσεις με ευνοϊκούς όρους ή πιστώσεις βοήθειας που συνδέονται με το εμπόριο8

α) Επιλεξιμότητα8

β) Διαδικασία παρέκκλισης9

γ) Διαδικασία γνωστοποίησης9

Παράγραφος 9. Ειδικοί τομείς9

α) Πλοία9

β) Πυρηνικοί σταθμοί παραγωγής ηλεκτρικής ενέργειας10

γ) Ηλεκτροπαραγωγικοί σταθμοί εκτός των πυρηνικών10

δ) Αεροσκάφη10

Παράγραφος 10. Προσπάθειες που οι συμμετέχοντες αναλαμβάνουν την υποχρέωση να καταβάλλουν10

α) Στόχοι10

β) Ανάληψη δέσμευσης10

γ) Ανώτατες προθεσμίες για τις απαντήσεις11

Παράγραφος 11. Προσφορά ιδίων όρων11

Παράγραφος 12. Υποχρέωση μη παρέκκλισης11

Παράγραφος 13. Δράση προς αποφυγή ή ελαχιστοποίηση των απωλειών11

ΙΙΙ. Διαδικασίες11

Παράγραφος 14. Διαβουλεύσεις11

Παράγραφος 15. Προηγούμενες και άμεσες γνωστοποιήσεις12

α) Παρεκκλίσεις: Διαδικασία όσον αφορά την προηγούμενη γνωστοποίηση και συζήτηση12

β) Αποκλίσεις: Διαδικασία όσον αφορά την προηγούμενη γνωστοποίηση χωρίς συζήτηση12

γ) Διαδικασία όσον αφορά την προηγούμενη γνωστοποίηση για την παροχή χρηματοδικής βοήθειας13

δ) Διαδικασία όσον αφορά την άμεση γνωστοποίηση13

ε) Καθεστώς υπό όρους13

Παράγραφος 16. Διαδικασίες προσφοράς ίδιων όρων13

α) Ευθυγράμμιση ως προς τους όρους και προϋποθέσεις που έχει γνωστοποιηθεί σύμφωνα με την παράγραφο 1513

β) Ευθυγράμμιση ως προς τους όρους και προϋποθέσεις που προσέφερε μη συμμετέχων14

γ) Ευθυγράμμιση ως προς τους όρους και προϋποθέσεις που δεν συμφωνεί με προηγούμενες αναλήψεις υποχρεώσεων14

Παράγραφος 17. Πληροφόρηση όσον αφορά την ανάληψη υποχρεώσεων15

Παράγραφος 18. Πληροφορίες που πρέπει να παρέχονται βάσει των διαδικασιών γνωστοποίησης και προσφοράς ίδιων όρων15

Παράγραφος 19. Παρακολούθηση15

IV. Διατάξεις λειτουργίας15

Παράγραφος 20. Γνωστοποίηση και διάδοση πληροφοριών σε τακτά χρονικά διαστήματα όσον αφορά ορισμένα επιλειγμένα επιτόκια15

α) Απόδοση κρατικών και άλλων ομολογιών του δημόσιου τομέα15

β) Εμπορικά επιτόκια αναφοράς16

Παράγραφος 21. Αναθεωρήσεις16

α) Ετήσια αναθεώρηση16

β) Αναθεώρηση των εμπορικών επιτοκίων αναφοράς16

Παράγραφος 22. Ισχύς και διάρκεια17

Παράγραφος 23. Παραίτηση17

V. Ορισμοί και ερμηνείες17

Παράγραφος 24. Ορισμοί17

Σημειώσεις και παραπομπές21

Πρωτόκολλο μεταξύ των συμμετεχόντων στο διακανονισμό περί των κατευθυντηρίων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης [βλέπε παράγραφος 10 στοιχείο β) σημείο 3]23

Παράρτημα Ι Πίνακας συμμετεχόντων [βλέπε παράγραφο 2]23

Παράρτημα ΙΙ Συμφωνία όσον αφορά τις εξαγωγικές πιστώσεις για τα πλοία [(βλέπε παράγραφο 9 στοιχείο α)]26

Παράρτημα ΙΙΙ Επιμέρους συμφωνία όσον αφορά τις εξαγωγικές πιστώσεις για τους πυρηνικούς σταθμούς ηλεκτροπαραγωγής [βλέπε παράγραφο 9 στοιχείο β)28

Παράρτημα ΙV Επιμέρους συμφωνία σχετικά με τις εξαγωγικές πιστώσεις για τα αεροσκάψη πολιτικής αεροπορίας [βλέπε παράγραφο 9 στοιχείο δ)]31

Παράρτημα V Έντυπο για τις γνωστοποιήσεις που απαιτούνται σύμφωνα με τις παραγράφους 15 και 16 [βλέπε παράγραφο 10 στοιχείο β) σημείο 1]39

Παράρτημα VΙ Σύστημα ανταλλαγής πληροφοριών (ΣΑΠ) [βλέπε παράγραφο 10 στοιχείο β) σημείο 2]41

Παράρτημα VΙΙ Ερωτηματολόγιο σχετικά με την αναπτυξιακή διάσταση των σχεδίων για τα οποία χορηγείται χρηματοδοτική βοήθεια43

Παράρτημα VΙΙΙ Προσδιορισμός των εμπορικών επιτοκίων αναφοράς [βλέπε παράγραφο 24 στοιχείο ε)]44

Παράρτημα ΙΧ Μελλοντικές εργασίες45

Ι. ΜΟΡΦΗ ΚΑΙ ΠΕΔΙΟ ΕΦΑΡΜΟΓΗΣ ΤΟΥ ΔΙΑΚΑΝΟΝΙΣΜΟΥ

1. ΕΙΔΗ ΕΞΑΓΩΓΙΚΩΝ ΠΙΣΤΩΣΕΩΝ ΠΟΥ ΕΜΠΙΠΤΟΥΝ ΣΤΟ ΠΕΔΙΟ ΕΦΑΡΜΟΓΗΣ ΤΟΥ ΔΙΑΚΑΝΟΝΙΣΜΟΥ

α) Οι συμμετέχοντες εφαρμόζουν τις κατευθυντήριες γραμμές που περιλαμβάνονται στον εν λόγω άτυπο διακανονισμό όσον αφορά τις εξαγωγικές πιστώσεις στις οποίες παρέχεται δημόσια στήριξη (*) με προθεσμία αποπληρωμής (*) δύο ή περισσότερων ετών και οι οποίες αφορούν συμβάσεις πώλησης αγαθών ή/και υπηρεσιών, ή συμβάσεις μίσθωσης με ισοδύναμο αποτέλεσμα.

β) Βάσει της παραγράφου ισχύουν ειδικές κατευθυντήριες γραμμές στους ακόλουθους τομείς:

1. Πλοία

2. Πυρηνικοί σταθμοί παραγωγής ηλεκτρικής ενέργειας

3. Άλλοι σταθμοί παραγωγής ηλεκτρικής ενέργειας πλην των πυρηνικών

4. Αεροσκάφη

γ) Ο παρών διακανονισμός δεν ισχύει όσον αφορά τις εξαγωγικές πιστώσεις για εξαγωγές:

1. Στρατιωτικού εξοπλισμού

2. Γεωργικών προϊόντων

2. ΣΥΜΜΕΤΟΧΗ

Κατάλογος των ήδη συμμετεχόντων περιλαμβάνεται στο παράρτημα Ι του παρόντος διακανονισμού. Οι χώρες που είναι διατεθειμένες να εφαρμόσουν τις εν λόγω κατευθυντήριες γραμμές μπορούν να συμμετάσχουν μετά από προηγούμενη πρόσκληση των ήδη συμμετεχόντων.

ΙΙ. ΚΑΤΕΥΘΥΝΤΗΡΙΕΣ ΓΡΑΜΜΕΣ ΟΣΟΝ ΑΦΟΡΑ ΤΟΥΣ ΒΑΣΙΚΟΥΣ ΟΡΟΥΣ ΠΟΥ ΔΙΕΠΟΥΝ ΤΙΣ ΕΞΑΓΩΓΙΚΕΣ ΠΙΣΤΩΣΕΙΣ

3. ΠΛΗΡΩΜΕΣ ΤΟΙΣ ΜΕΤΡΗΤΟΙΣ

Οι συμμετέχοντες απαιτούν από τους αγοραστές των εξαγόμενων αγαθών και υπηρεσιών στις οποίες παρέχονται εξαγωγικές πιστώσεις με δημόσια στήριξη, να καταβάλουν τοις μετρητοίς (*) κατά τη στιγμή έναρξης της πίστωσης ή πριν από αυτή (*) ποσό ίσο με 15 % τουλάχιστον της αξίας της εξαγωγικής σύμβασης (*). Οι συμμετέχοντες δεν παρέχουν δημόσια στήριξη για τις πληρωμές τοις μετρητοίς του είδους αυτού εκτός από ασφάλιση και εγγυήσεις έναντι των συνήθων προπιστωτικών κινδύνων.

4. ΑΠΟΠΛΗΡΩΜΗ

Οι συμμετέχοντες εφαρμόζουν τις ακόλουθες κατευθυντήριες γραμμές όσον αφορά την αποπληρωμή εξαγωγικών πιστώσεων στις οποίες παρέχεται δημόσια στήριξη μέσω άμεσων πιστώσεων, αναχρηματοδότησης, επιδότησης επιτοκίου, εγγυήσεων ή ασφάλισης.

α) Μέγιστη προθεσμία αποπληρωμής

Για τις τρεις κατηγορίες χωρών (*) προορισμού, ισχύουν οι ακόλουθες ανώτατες προθεσμίες αποπληρωμής. Η συμφωνία για τις εξαγωγικές πιστώσεις και τα προσαρτημένα κείμενα δεν επιτρέπουν την παράταση της σχετικής προθεσμίας πληρωμής.

Χώρες προορισμού Ανώτατη προθεσμία αποπληρωμής

Κατηγορία Ι: σχετικά πλούσιες 5 χρόνια, αλλά μετά από προηγούμενη γνωστοποίηση σύμφωνα με την παράγραφο 15 στοιχείο β) σημείο 1, 8,5 χρόνια

Κατηγορία ΙΙ: ενδιάμεσες 8,5 χρόνια (1);

Κατηγορία ΙΙΙ: σχετικά φτωχές 10 χρόνια

β) Αποπληρωμή του αρχικού κεφαλαίου και καταβολή των τόκων

1. Το αρχικό κεφάλαιο μιας εξαγωγικής πίστωσης είναι κανονικά εξοφλητέο σε ίσες και τακτικές, το ανώτερο εξαμηνιαίες δόσεις, που αρχίζουν το αργότερο έξι μήνες μετά το σημείο έναρξης της πίστωσης. Σε περίπτωση χρηματοδοτικής μίσθωσης (leasing), η εν λόγω διαδικασία αποπληρωμής εφαρμόζεται είτε για το ποσό του αρχικού κεφαλαίου μόνο, είτε για το ποσό του αρχικού κεφαλαίου σε συνδυασμό με τους τόκους.

2. Οι τόκοι (*), όπως αυτοί καθορίζονται στην παράγραφο 5, κανονικά δεν κεφαλαιοποιούνται κατά τη διάρκεια της προθεσμίας αποπληρωμής, αλλά καταβάλλονται σε τακτά χρονικά διαστήματα, το ανώτερο εξαμηνιαία, αρχής γενομένης το αργότερο έξι μήνες μετά το σημείο έναρξης της πίστωσης.

3. Σε περίπτωση που ένας συμμετέχων σκοπεύει να μην ακολουθήσει τις συνήθεις πρακτικές αποπληρωμής του αρχικού κεφαλαίου ή καταβολής των τόκων που αναφέρονται στις παραγράφους 1 και 2, γνωστοποιεί εκ των προτέρων την πρόθεσή του, σύμφωνα με τη διαδικασία που αναφέρεται στην παράγραφο 15 στοιχείο β) σημείο 1.

5. ΕΛΑΧΙΣΤΑ ΕΠΙΤΟΚΙΑ

Οι συμμετέχοντες που παρέχουν δημόσια χρηματοδοτική στήριξη μέσων άμεσης πίστωσης, αναχρηματοδότησης ή επιδότησης επιτοκίου, εφαρμόζουν τα ακόλουθα ελάχιστα επιτόκια:

α) Εμπορικά επιτόκια αναφοράς (ΕΕΑ) (*)

Οι συμμετέχοντες εφαρμόζουν τα σχετικά εμπορικά επιτόκια αναφοράς (ΕΕΑ)(1) . Το επιτόκιο καθορίζεται για περίοδο που δεν υπερβαίνει τις 120 μέρες. Όταν οι όροι της δημόσιας χρηματοδοτικής στήριξης έχουν καθοριστεί πριν από την ημερομηνία της σύμβασης, προστίθεται ένα ασφάλιστρο 20 βασικών μονάδων στο εμπορικό επιτόκιο αναφοράς. Το εμπορικό επιτόκιο αναφοράς χρησιμοποιείται επίσης για τον υπολογισμό του προεξοφλητικού επιτοκίου που χρησιμοποιείται για τον υπολογισμό του ποσοστού επιδότησης των χρηματοδοτήσεων υπό όρους ή εν μέρει άνευ όρων βοηθείας σύμφωνα με την παράγραφο 24 στοιχείο μ).

β) Επιτόκια βασιζόμενα στο ΕΤΔ(2)

Παρά το στοιχείο α), οι συμμετέχοντες μπορούν, επίσης, να επιλέγουν την εφαρμογή ενός ελάχιστου ετήσιου επιτόκιου ΕΤΔ(3) συν 50 βασικές μονάδες όταν η χώρα προορισμού είναι καταχωρημένη στην κατηγορία ΙΙΙ.

2. Τα βασικά επιτόκια που καθορίζονται σε συνάρτηση με το ΕΤΔ αναθεωρούνται δύο φορές το χρόνο και προσαρμόζονται στις 15 Ιανουαρίου και 15 Ιουλίου, σύμφωνα με την ακόλουθη μέθοδο:

i) Γίνεται προσαρμογή εάν ο σταθμισμένος μέσος των μηνιαίων επιτοκίων σε συνάρτηση με το ΕΤΔ, που αναφέρεται στην υποσημείωση(4) , κατά τον αμέσως προηγούμενο Δεκέμβριο ή Ιούνιο αντίστοιχα, διαφέρει κατά 50 βασικές μονάδες ή περισσότερο από το σταθμισμένο μέσο επιτόκιο σε συνάρτηση με το ΕΤΔ, που χρησιμοποιήθηκε ως βάση κατά την προηγούμενη προσαρμογή του βασιζόμενου στο ΕΤΔ επιτοκίου. Εάν παρουσιαστεί μια τέτοια διαφορά, το επίπεδο του προαναφερθέντος επιτοκίου που βασίζεται στο ΕΤΔ αναπροσαρμόζεται κατά τον ίδιο αριθμό βασικών μονάδων, κατά τον οποίο μεταβάλλονται τα σταθμισμένα μέσα επιτόκια σε συνάρτηση με το ΕΤΔ. Τα επιτόκια του πίνακα που προκύπτουν από το νέο υπολογισμό στρογγυλεύονται προς τις πλησιέστερες πέντε βασικές μονάδες.

ii) Τα επιτόκια για τα νομίσματα που συναποτελούν το σταθμισμένο μέσο επιτόκιο σε συνάρτηση με το ΕΤΔ, είναι οι αποδόσεις στη δευτερογενή αγορά των χρηματοδοτικών μέσων που ανακοινώνονται στον ΟΟΣΑ σύμφωνα με την παράγραφο 20 στοιχείο α) σημείο i).

γ) Επιλογή συστήματος επιτοκίων

Απαγορεύεται να προβαίνουν οι συμμετέχοντες σε οποιαδήποτε ενέργεια η οποία θα επέτρεπε στις τράπεζες να παράσχουν, καθόλη τη διάρκεια ισχύος ενός δανείου με κυμαινόμενο επιτόκιο, τη δυνατότητα επιλογής μεταξύ είτε 1. του επιτοκίου που βασίζεται στο ΕΤΔ είτε 2. του ΕΕΑ (κατά τη στιγμή της αρχικής σύμβασης), είτε 3. του βραχυπρόθεσμου επιτόκιου της αγοράς οποιοδήποτε είναι χαμηλότερο.

6. ΕΠΙΤΟΠΙΕΣ ΔΑΝΑΠΕΣ (*)

α) Χώρες κατηγορίας ΙΙ ή κατηγορίας ΙΙΙ

Οι συμμετέχοντες δεν χρηματοδοτούν, εγγυνώνται ή ασφαλίζουν πίστωση για ποσό ανώτερο του 100 % της αξίας των εξαγόμενων αγαθών και υπηρεσιών, συμπεριλαμβανόμενων των αγαθών και υπηρεσιών που παρέχονται από τρίτες χώρες. Συνεπώς, το ποσό των επιτόπιων δαπανών που αποτελούν το αντικείμενο πιστώσεων στις οποίες παρέχεται δημόσια στήριξη, δεν υπερβαίνει τις πληρωμές τοις μετρητοίς. Οι συμμετέχοντες δεν παρέχουν στήριξη του είδους αυτού για επιτόπιες δαπάνες που χρηματοδοτούνται με όρους ευνοϊκότερους από εκείνους που παρέχονται για τις εξαγωγές με τις οποίες συνδέονται οι εν λόγω επιτόπιες δαπάνες.

β) Χώρες κατηγορίας Ι

Ισχύουν οι διατάξεις του στοιχείου α), υπό τον όρο ότι οποιαδήποτε δημόσια στήριξη περιορίζεται στην παροχή ασφάλισης ή εγγυήσεων.

7. ΑΝΩΤΑΤΗ ΠΕΡΙΟΔΟΣ ΙΣΧΥΟΣ ΤΩΝ ΑΝΑΛΗΨΕΩΝ ΥΠΟΧΕΡΩΣΕΩΝ (*), ΤΩΝ ΠΡΟΗΓΟΥΜΕΝΩΝ ΑΝΑΛΗΨΕΩΝ ΥΠΟΧΡΕΩΣΕΩΝ ΚΑΙ ΟΡΙΣΜΕΝΩΝ ΑΝΑΛΗΨΕΩΝ ΥΠΟΧΡΕΩΣΕΩΝ ΒΟΗΘΕΙΑΣ

α) Οι συμμετέχοντες δεν καθορίζουν πιστωτικούς όρους και προϋποθέσεις για μια μεμονωμένη εξαγωγική πίστωση ή για ένα όριο πίστωσης (*) είτε πρόκειται για νέα, είτε για ανανεούμενη ή παρατεινόμενη πίστωση, για περίοδο ανώτερη των έξι μηνών. Οι υποχρεώσεις που ισχύουν πριν από την τροποποίηση των κατευθυντήριων γραμμών του παρόντος διακανονισμού και οι οποίες δεν συμφωνούν με τη σχετική τροποποίηση δεν δύνανται να παραμείνουν σε ισχύ για διάστημα μεγαλύτερο των έξι μηνών από την ημερομηνία της τροποποίησης(5) .

β) Οι συμμετέχοντες δεν καθορίζουν πιστωτικούς όρους και προϋποθέσεις για περίοδο άνω του έτους, για συνδεδεμένες ή μερικώς συνδεδεμένες μεμονωμένες πιστώσεις βοήθειας, με ποσοστό επιδότησης κατώτερο του ελάχιστου ορίου της παραγράφου 12 στοιχείο β) σημείο i). Τα πρωτόκολλα βοήθειας, τα όρια πιστώσεων βοήθειας ή οι παρόμοιες συμφωνίες ισχύουν για διάστημα δύο ετών το ανώτερο μετά την υπογραφή τους. Η επέκταση μιας πίστωσης με ευνοϊκούς όρους γνωστοποιείται σαν να ήταν μια νέα συναλλαγή, με σημείωμα στο οποίο διευκρινίζεται ότι πρόκειται για επέκταση και ότι ανανεούται υπό όρους που ισχύουν κατά τη γνωστοποίηση της επέκτασης.

8. ΠΙΣΤΩΣΕΙΣ ΜΕ ΕΥΝΟΪΚΟΥΣ ΟΡΟΥΣ, ΟΙ ΠΙΣΤΩΣΕΙΣ ΒΟΗΘΕΙΑΣ ΠΟΥ ΣΥΝΔΕΟΝΤΑΙ ΜΕ ΤΟ ΕΜΠΟΡΙΟ(6)

α) Επιλεξιμότητα

Η παρούσα υποπαράγραφος δεν ισχύει όσον αφορά τις πιστώσεις με ευνοϊκούς όρους ή τις πιστώσεις βοήθειας, που είναι συνδεδεμένες ή μερικώς συνδεδεμένες (*), αξίας κάτω των 2 εκατομμυρίων ΕΤΔ ή όταν το ποσοστό της επιδότησης ανέρχεται σε 80 % ή περισσότερο, εκτός από τις πιστώσεις με ευνοϊκούς όρους ή τις πιστώσεις βοήθειας ή τις επιχορηγήσεις που αποτελούν μέρος συνδεδεμένης (μεικτής) δέσμης πιστώσεων, που συνεχίζουν να εμπίπτουν στις διατάξεις της υποσημείωσης 12 του διακανονισμού. Σε κάθε περίπτωση, είναι δυνατή η παρέκκλιση από τους εν λόγω κανόνες, εφόσον οι συμμετέχοντες συμφωνούν σε μια διαδικασία κοινής στάσης(7) .

i) Οι με ευνοϊκούς όρους πιστώσεις ή οι πιστώσεις βοήθειας, που είναι συνδεδεμένες ή μερικώς συνδεδεμένες, εκτός από τις πιστώσεις προς τις ΛΑΧ, δεν επεκτείνονται στα δημόσια και ιδιωτικά έργα τα οποία κανονικά είναι εμπορικώς βιώσιμα εάν χρηματοδοτηθούν βάσει των όρων της αγοράς ή του διακανονισμού.

Τα βασικά στοιχεία βάσει των οποίων καθορίζεται η επιλεξιμότητα για βοήθεια είναι:

- εάν το έργο είναι οικονομικώς βιώσιμο, δηλαδή με τις κατάλληλες τιμές βασιζόμενες στις αρχές της αγοράς, δεν μπορεί να δημιουργήσει χρηματικές ροές επαρκείας για την κάλυψη του κόστους λειτουργίας του έργου και την κάλυψη των χρησιμοποιούμενων πόρων ή

- εάν είναι εύλογο να συναχθεί, βάσει στοιχείων που παρέχουν άλλοι συμμετέχοντες ή αν δεν υπάρχει πιθανότητα να χρηματοδοτηθεί το έργο υπό όρους της αγοράς ή του διακανονισμού.

Με τα ανωτέρω στοιχεία περιγράφεται πως πρέπει να αξιολογείται ένα έργο ώστε να αποφασιστεί κατά πόσον πρέπει να χρηματοτοδηθεί με τη χορήγηση αυτής της βοήθειας ή με τις εξαγωγικές πιστώσεις στους ισχύοντες στην αγορά όρους ή βάσει διακανονισμού. Βάσει της διαδικασίας διαβουλεύσεων, αναμένεται ότι θα αποκτηθεί πείρα με την πάροδο του χρόνου, με την οποία θα παρέχεται εκ των προτέρων ακριβέστερος προσανατολισμός, όσον αφορά τόσο τις υπηρεσίες χορήγησης εξαγωγικών πιστώσεων όσον και τις υπηρεσίες χορήγησης ενισχύσεων, για το διαχωρισμό μεταξύ των δύο κατηγοριών έργων.

ii) Δεν θα χορηγούνται πιστώσεις με ευνοϊκούς όρους ή συνδεδεμένες και μερικώς συνδεδεμένες πιστώσεις βοήθειας σε χώρες που, λόγω του ακαθάριστου ΑΕΠ τους, δεν είναι επιλέξιμες για δάνεια 17 ή 20 ετών από τη Διεθνή Τράπεζα(8) .

β) Διαδικασία παρέκκλισης

Οι συμμετέχοντες μπορούν να παρεκκλίνουν από τους κανόνες της ανωτέρω παραγράφου 8, στοιχείο α) και να ακολουθούν τις διαδικασίες της παραγράφου 14.

γ) Διαδικασία γνωστοποίησης

i) Εάν ένας συμμετέχων, προτίθεται να υποστηρίξει συνδεδεμένη ή μερικώς συνδεδεμένη χρηματοδοτική βοήθεια στον τομέα του εμπορίου:

- αξίας 2 ή περισσότερων εκατομμυρίων ΕΤΔ και ποσοστού επιδότησης 80 % ή περισσότερου

ή

- αξίας κατώτερης από 2 εκατομμυρίων ΕΤΔ και ποσοστού επιδότησης 50 % ή περισσότερου,

ο συμμετέχων γνωστοποιεί τούτο στους λοιπούς συμμετέχοντες και στη Γραμματεία, σύμφωνα με τις διαδικασίες της παραγράφου 15 στοιχείο δ).

ii) Εάν ένας συμμετέχων προτίθεται να υποστηρίξει συνδεδεμένη ή μερικώς συνδεδεμένη χρηματοδοτική βοήθεια στον τομέα του εμπορίου, η οποία δεν καλύπτεται από το σημείο i) τότε με την επιφύλαξη των αρμοδιοτήτων όσον αφορά τις διαδικασίες παροχής αναπτυξιακής βοήθειας εκ μέρους του δημοσίου που διαχειρίζεται η Επιτροπή Αναπτυξιακής Βοήθειας, το γνωστοποιεί σύμφωνα με τις διαδικασίες που ορίζονται στην παράγραφο 15 στοιχείο γ) όταν το ποσοστό επιδότησης (*) είναι κατώτερο από 80 %. Οι πιστώσεις με ευνοϊκούς όρους ή οι πιστώσεις βοήθειας που αποτελούν τμήμα μιας συνδεδεμένης (μεικτής) δέσμης πιστώσεων, συνεχίζουν να εμπίμπουν στις διατάξεις της υποσημείωσης 12 του διακανονισμού.

iii) Δεν απαιτείται κοινοποίηση όταν πρόκειται για μη συνδεδεμένη χρηματοδοτική βοήθεια αξίας κάτω από 2 εκατομμύρια ΕΤΔ, η οποία περιλαμβάνει μια συνιστώσα επιχορήγησης 50 %.

iv) Εξαίρεση όσον αφορά μικρά προγράμματα και τεχνική βοήθεια.

Οι προϋποθέσεις που εκτίθενται στην παράγραφο 12 στοιχείο β) και στην παράγραφο 15 στοιχεία γ) και δ) δεν ισχύουν όσον αφορά τις ακόλουθες συναλλαγές:

- χρηματοδοτική βοήθεια, όταν η συνιστώσα που αφορά τη δημόσια αναπτυξιακή βοήθεια συνίσταται αποκλειστικά σε τεχνική συνεργασία, κατώτερη από το 3 % της συνολικής αξίας της συναλλαγής ή από ένα εκατομμύριο δολάρια ΗΠΑ, οποιοδήποτε είναι χαμηλότερο και

- κεφαλαιουχικά προγράμματα αξίας μικρότερης από ένα εκατομμύριο δολάρια ΗΠΑ, τα οποία χρηματοδοτούνται εξ ολοκλήρου βάσει επιδοτήσεων αναπτυξιακής βοήθειας.

9. ΕΙΔΙΚΟΙ ΤΟΜΕΙΣ

Οι συμμετέχοντες εφαρμόζουν τις ακόλουθες ειδικές κατευθυντήριες γραμμές στους τομείς που αναφέρονται κατωτέρω:

α) Πλοία

Οι κατευθυντήριες γραμμές του παρόντος διακανονισμού εφαρμόζονται στα πλοία που δεν καλύπτονται από τη συμφωνία του ΟΟΣΑ όσον αφορά τις εξαγωγικές πιστώσεις για πλοία (παράρτημα ΙΙ του παρόντος διακανονισμού). Θα καταβληθούν προσπάθειες για τη θέσπιση κοινών διατάξεων για όλα τα πλοία. Μέχρις ότου επιτευχθεί συμφωνία για τις κοινές διατάξεις για όλα τα πλοία, εάν, για οποιοδήποτε τύπο πλοίου που καλύπτεται από την εν λόγω συμφωνία και συνεπώς δεν καλύπτεται από τις κατευθυντήριες γραμμές του διακανονισμού, ένας συμμετέχων σκοπεύει να παράσχει όρους ευνοϊκότερους από εκείνους που επιτρέπονται σύμφωνα με τον παρόντα διακανονισμό, γνωστοποιεί τους όρους αυτούς στους υπόλοιπους συμμετέχοντες σύμφωνα με τη διαδικασία που καθορίζεται στην παράγραφο 15 στοιχείο β) σημείο 1.

β) Πυρηνικοί σταθμοί παραγωγής ηλεκτρικής ενέργειας

Ισχύει ο παρών διακανονισμός, με εξαίρεση ορισμένες περιπτώσεις όπου στη θέση των αντίστοιχων διατάξεων του διακανονισμού, εφαρμόζονται οι διατάξεις της τομεακής συμφωνίας όσον αφορά τις εξαγωγικές πιστώσεις για τους πυρηνικούς σταθμούς παραγωγής ηλεκτρικής ενέργειας (παράρτημα ΙΙΙ του παρόντος διακανονισμού).

γ) Ηλεκτροπαραγωγικοί σταθμοί εκτός των πυρηνικών (*)

Ισχύει οι παρών διακανονισμός με την εξαίρεση ότι η ανώτατη προθεσμία αποπληρωμής ανέρχεται σε δώδεκα έτη. Σε περίπτωση που ένας συμμετέχων σκοπεύει να παράσχει προθεσμία αποπληρωμής μεγαλύτερη των πέντε ετών κατά τις συναλλαγές με χώρες της κατηγορίας Ι ή προθεσμία αποπληρωμής μεγαλύτερη από τη σχετική ανώτατη προθεσμία που καθορίστηκε στην παράγραφο 4 στοιχείο α) για τις χώρες της κατηγορίας ΙΙ και ΙΙΙ, το γνωστοποιεί εκ των προτέρων σύμφωνα με τη διαδικασία που καθορίζεται στην παράγραφο 15 στοιχείο β) σημείο 1.

δ) Αεροσκάφη

Ισχύει ο παρών διακανονισμός, εκτός από ορισμένες περιπτώσεις όπου, στη θέση των αντίστοιχων διατάξεων του διακανονισμού, εφαρμόζονται οι διατάξεις της τομεακής συμφωνίας όσον αφορά τα αεροσκάφη της πολιτικής αεροπορίας (παράρτημα IV του παρόντος διακανονισμού) η οποία συμπληρώνει τον εν λόγω διακανονισμό.

10. ΠΡΟΣΠΑΘΕΙΕΣ ΠΟΥ ΟΙ ΣΥΜΜΕΤΕΧΟΝΤΕΣ ΑΝΑΛΑΜΒΑΝΟΥΝ ΤΗΝ ΥΠΟΧΡΕΩΣΗ ΝΑ ΚΑΤΑΒΑΛΛΟΥΝ

α) Στόχοι

1. Οι κατευθυντήριες γραμμές που καθορίζονται στον παρόντα διακανονισμό αντιπροσωπεύουν τους πλέον ευνοϊκούς πιστωτικούς όρους, με τους οποίους οι συμμετέχοντες δύνανται να παρέχουν δημόσια στήριξη. Όλοι οι συμμετέχοντες αναγνωρίζουν ότι υπάρχει κίνδυνος με την πάροδο του χρόνου να θεωρηθούν αυτές οι κατευθυντήριες γραμμές ως οι συνήθει όροι. Για το λόγο αυτό, αναλαμβάνουν την υποχρέωση να λάβουν τα αναγκαία μέτρα προκειμένου να αποφευχθεί ο εν λόγω κίνδυνος.

2. Συγκεκριμένα εάν σ' ένα δεδομένο κλάδο του εμπορικού ή βιομηχανικού τομέα όπου εφαρμόζεται ο παρών διακανονισμός ισχύουν συνήθως πιστωτικοί όροι και προϋποθέσεις λιγότερο ευνοϊκοί για τους αγοραστές από εκείνους που αναφέρονται στο διακανονισμό, οι συμμετέχοντες εξακολουθούν να τηρούν τους συνήθεις αυτούς όρους και προϋποθέσεις και κάνουν ότι τους είναι δυνατόν για να εμποδίσουν τη διάβρωσή τους λόγω προσφυγής στους πιστωτικούς όρους και προϋποθέσεις που περιέχονται στον παρόντα διακανονισμό.

β) Ανάληψη δέσμευσης

Σύμφωνα με τους στόχους που αναφέρονται στο στοιχείο α), οι συμμετέχοντες, αναγνωρίζοντας τα πλεονεκτήματα που μπορούν να προκύψουν εάν επιτευχθεί μια σαφώς καθορισμένη κοινή θέση όσον αφορά τους πιστωτικούς όρους για μια συγκεκριμένη συναλλαγή, αναλαμβάνουν τη σταθερή υποχρέωση:

1. Να τηρούν συστηρά τις ισχύουσες διαδικασίες γνωστοποίησης, και συγκεκριμένα να προβαίνουν σε προηγούμενη γνωστοποίηση το αργότερο κατά τη συμφωνηθείσα στιγμή πριν από την ανάληψη δέσμευσης καθώς και να παρέσχουν αναλυτικά όλα τα στοιχεία που ζητούνται στο έντυπο που περιλαμβάνεται στο παράρτημα V.

2. Να εφαρμόζουν το δυνατό συχνότερα το σύστημα ανταλλαγής πληροφοριών (βλέπε παράρτημα VI), κατά τα πρώτα στάδια, με σκοπό τον καθορισμό κοινής στάσης όσον αφορά τους πιστωτικούς όρους και προϋποθέσεις για ορισμένες συναλλαγές.

3. Να αντιμετωπίζουν ευνοϊκά τις προφορικές διαβουλεύσεις, εφόσον το ζητήσει ένας συμμετέχων, σε περίπτωση σημαντικών συναλλαγών, όπως καθορίζεται στο πρωτόκολλο του παρόντος διακανονισμού.

γ) Ανώτατες προθεσμίες για τις απαντήσεις

Εάν, κατά την ανταλλαγή πληροφοριών που αναφέρεται στο στοιχείο β), ένας συμμετέχων γνωστοποιήσει σε ένα άλλο τους πιστωτικούς όρους και προϋποθέσεις με τους οποίους προτίθεται να υποστηρίξει μια συγκεκριμένη συναλλαγή και ζητήσει παρόμοιες πληροφορίες από τον άλλο συμμετέχοντα, τότε ελλείψει ικανοποιητικής απάντησης εντός επτά ημερολογιακών ημερών, ο συμμετέχων που ζητά τις πληροφορίες μπορεί να θεωρήσει ότι ο άλλος συμμετέχων θα στηρίξει τη συναλλαγή με τους πλέον ευνοϊκούς πιστωτικούς όρους που επιτρέπονται βάσει αυτών των κατευθυντήριων γραμμών. Σε ιδιαίτερα επείγουσες περιπτώσεις, ο συμμετέχων που ζητεί τις πληροφορίες μπορεί να ζητήσει ταχύτερη απάντηση.

11. ΠΡΟΣΦΟΡΑ ΙΔΙΩΝ ΟΡΩΝ

Ένας συμμετέχων έχει το δικαίωμα να παράσχει ίδιους πιστωτικούς όρους και προϋποθέσεις που πρέπει να τους γνωστοποιήσει σύμφωνα με την παράγραφο 15, καθώς και πιστωτικούς όρους και προϋποθέσεις παρόμοιους με εκείνους που προσφέρει ένας μη συμμετέχων. Η ισχύς της δέσμευσης που έχει αναλάβει ένας συμμετέχων, ο οποίος επιθυμεί να προσφέρει ίδιους όρους, δεν υπερβαίνει την προθεσμία λήξης της δέσμευσης που αποτελεί αντικείμενο της προσφοράς ίδιων όρων. Οι συμμετέχοντες υποβάλλουν προσφορά με ίδιους όρους οι οποίοι συμφωνούν με τον παρόντα διακανονισμό, εκτός εάν η αρχική προσφορά δεν συμφωνεί με τον παρόντα διακανονισμό. Ο συμμετέχων που σκοπεύει να παράσχει ίδιους πιστωτικούς όρους και προϋποθέσεις:

α) με εκείνους που γνωστοποιεί ένας άλλος συμμετέχων, ακολουθεί τις διαδικασίες που καθορίζονται στην παράγραφο 16 στοιχεία α) ή γ), κατά περίπτωση-

β) με εκείνους που παρέχει ένας μη συμμετέχων, ακολουθεί τις διαδικασίες που καθορίζονται στην παράγραφο 16 στοιχείο β).

12. ΥΠΟΧΡΕΩΣΗ ΜΗ ΠΑΡΕΚΚΛΙΣΗΣ

Οι συμμετέχοντες:

α) αναλαμβάνουν την υποχρέωση να μην παρεκκλίνουν, όσον αφορά τις ανώτατες προθεσμίες αποπληρωμής (για οποιαδήποτε μορφή στήριξης), από τα ελάχιστα επιτόκια ή το όριο ισχύος μιας υποχρέωσης ανώτατης διάρκειας έξι μηνών και να μη παρατείνουν τη σχετική προθεσμία αποπληρωμής παρατείνοντας την περίοδο χάριτος πριν από την έναρξη της αποπληρωμής, πέραν από τους έξι μήνες που συνήθως εφαρμόζονται μετά την έναρξη της πίστωσης ή

β) αναλαμβάνουν την υποχρέωση να μη χρησιμοποιήσουν τις δυνατότητες που προβλέπονται στην παράγραφο 15 του παρόντος διακανονισμού για την παροχή στήριξης σε συνδεδεμένες ή μερικώς συνδεδεμένες πιστώσεις βοήθειας, των οποίων:

i) το ποσοστό επιδότησης με ευνοϊκούς όρους είναι κατώτερο από 35 % ή 50 % εάν η δικαιούχος χώρα ανήκει στις λιγότερο ανεπτυγμένες χώρες (ΛΑΧ) όπως αυτές ορίζονται από τα Ηνωμένα Έθνη,

ii) δεν συμβιβάζονται με τις διατάξεις περί επιλεξιμότητας όσον αφορά τη χρηματοδοτική βοήθεια της παραγράφου 8 στοιχείο α) σημείο ii) του παρόντος διακανονισμού(9) .

13. ΔΡΑΣΗ ΓΙΑ ΑΠΟΦΥΓΗ Ή ΕΛΑΧΙΣΤΟΠΟΙΗΣΗ ΤΩΝ ΑΠΩΛΕΙΩΝ

Οι διατάξεις του παρόντος διακανονισμού ισχύουν με την επιφύλαξη του δικαιώματος μιας αρχής που παρέχει εξαγωγικές πιστώσεις ή ασφάλιση, να λάβει τα κατάλληλα μέτρα προς αποφυγή ή ελαχιστοποίηση των απωλειών, μετά τη θέση σε ισχύ της συμφωνίας για την εξαγωγική πίστωση και των προσαρτημένων εγγράφων.

ΙΙΙ. ΔΙΑΔΙΚΑΣΙΕΣ

14. ΔΙΑΒΟΥΛΕΥΣΕΙΣ

α) 1. Όταν οι συμμετέχοντες επιδιώκουν διευκρινίσεις όσον αφορά τα ενδεχόμενα εμπορικά κίνητρα μιας συνδεδεμένης ή μερικώς συνδεδεμένης πίστωσης βοήθειας, μπορούν να ζητούν την πραγματοποίηση μιας ποιοτικής αξιολόγησης της βοήθειας (βλέπε παράρτημα VII). Σύμφωνα με την παράγραφο 14 στοιχείο α) σημεία 2 έως 4, οι συμμετέχοντες μπορούν να ζητούν διαβουλεύσεις με άλλους συμμετέχοντες, καθώς και διαπροσωπικές διαβουλεύσεις, προκειμένου να συζητηθεί:

- καταρχήν, αν μια προσφορά βοήθειας πληροί τις διατάξεις των κανόνων της παραγράφου 8 στοιχείο α),

- εάν είναι απαραίτητο, κατά πόσον δικαιολογείται μια προσφορά βοήθειας έστω και όταν δεν πληρούνται οι διατάξεις των κανόνων της παραγράφου 8 στοιχείο α).

2. Μετά την ολοκλήρωση των διαβουλεύσεων, η γραμματεία γνωστοποιεί σε όλους τους συμμετέχοντες τα πορίσματα από τις δύο ερωτήσεις του εδαφίου 1, τουλάχιστον δέκα εργάσιμες ημέρες πριν από την ημερομηνία λήξης για την υποβολή προσφορών ή την ανάληψη υποχρεώσεων. Όταν προκύπτουν διαφωνίες μεταξύ των διαβουλευομένων μερών, η γραμματεία καλεί άλλους συμμετέχοντες να εκφέρουν άποψη εντός πέντε εργάσιμων ημερών και εκθέτει τις εν λόγω απόψεις στον γνωστοποιούντα συμμετέχοντα, ο οποίος οφείλει να επανεξετάσει το ενδεχόμενο συνέχισης όταν είναι σαφές ότι δεν υφίσταται ουσιώδης στήριξη όσον αφορά μια προσφορά βοήθειας.

3. Εάν ένας χορηγός βοήθειας επιθυμεί να προωθήσει ένα πρόγραμμα παρά την έλλειψη ουσιώδους στήριξης, οφείλει να γνωστοποιήσει τούτο προηγουμένως στους άλλους συμμετέχοντες και, με επιστολή προς τον Γενικό Γραμματέα του ΟΟΣΑ, να εκθέσει εν συντομία τα αποτελέσματα των διαβουλεύσεων και να εξηγήσει το κύριο εθνικό συμφέρον, που δεν συνδέεται με το εμπόριο, και επιβάλλει την εν λόγω δράση. Οι συμμετέχοντες ελπίζουν ότι τέτοια συμβάντα θα είναι ασυνήθη και σπάνια.

4. Η γραμματεία παρακολουθεί την πρόοδο και τα αποτελέσματα των διαβουλεύσεων.

β) Πρέπει να γίνονται διαβουλεύσεις(10) όσον αφορά τις προσφορές για συνδεδεμένες ή μερικώς συνδεδεμένες πιστώσεις με ευνοϊκούς όρους ή πιστώσεις βοήθειας που αφορούν προγράμματα αξίας μεγαλύτερης από 50 εκατομμύρια ΕΤΔ και ποσοστού επιδότησης χαμηλότερου από 80 %. Πιστώσεις με ευνοϊκούς όρους, πιστώσεις βοήθειας ή επιδοτήσεις που αποτελούν μέρος συνδεδεμένης (μεικτής) δέσμης πιστώσεων, συνεχίζουν να υπόκεινται στις διατάξεις της υποσημείωσης 12 του διακανονισμού. Στις διαβουλεύσεις αυτές, όταν εξετάζεται η καταλληλότητα των εν λόγω πιστώσεων βοήθειας, δίδεται ιδιαίτερο βάρος στην προσδοκώμενη διαθεσιμότητα χρηματοδότησης με τους ισχύοντες στην αγορά όρους ή βάσει του διακανονισμού.

15. ΠΡΟΗΓΟΥΜΕΝΕΣ ΚΑΙ ΑΜΕΣΕΣ (*) ΓΝΩΣΤΟΠΟΙΗΣΕΙΣ

α) Παρεκκλίσεις: διαδικασία όσον αφορά την προηγούμενη γνωστοποίηση και συζήτηση

1. Εάν ένας συμμετέχων προτίθεται να αναλάβει την πρωτοβουλία υποστήριξης όρων οι οποίοι δεν είναι σύμφωνοι με τον παρόντα διακανονισμό, γνωστοποιεί σε όλους τους άλλους συμμετέχοντες τους όρους με τους οποίους προτίθεται να παράσχει τη στήριξη τουλάχιστον δέκα ημερολογιακές ημέρες πριν αναλάβει οποιαδήποτε υποχρέωση. Εάν ένας άλλος συμμετέχων ζητήσει συζήτηση, κατά τη διάρκεια αυτής της περιόδου, ο πρώτος συμμετέχων καθυστερεί κατά άλλες δέκα ημερολογιακές ημέρες πριν αναλάβει οποιαδήποτε υποχρέωση με αυτούς τους όρους. Συνήθως, η συζήτηση αυτή γίνεται με μέσα ταχείας επικοινωνίας.

2. Εάν ο αρχικός συμμετέχων μετριάσει ή παραιτηθεί από την πρότασή του να υποστηρίξει τους μη σύμφωνους όρους που γνωστοποίησε, πρέπει να ενημερώσει αμέσως όλους τους άλλους συμμετέχοντες.

3. Ο συμμετέχων που προτίθεται να εναρμονισθεί με τους μη σύμφωνους όρους ακολουθεί τη διαδικασία που προβλέπεται στην παράγραφο 16 στοιχείο α) σημείο 1.

β) Αποκλίσεις: διαδικασία όσον αφορά την προηγούμενη γνωστοποίηση χωρίς συζήτηση

1. Ο συμμετέχων γνωστοποιεί, τουλάχιστον δέκα ημερολογιακές ημέρες πριν την ανάληψη οποιασδήποτε υποχρέωσης, σε όλους τους άλλους συμμετέχοντες τους όρους με τους οποίους προτίθεται να παράσχει στήριξη εάν έχει σκοπό:

i) να υποστηρίξει μια πίστωση παρεχόμενη σε σχετικά πλούσια χώρα με προθεσμία αποπληρωμής μεγαλύτερη από 5 χρόνια αλλά μη υπερβαίνουσα τα 8,5 χρόνια,

ii) να μην ακολουθήσει τη συνήθη πρακτική ως προς την πληρωμή του αρχικού κεφαλαίου ή των τόκων που αναφέρεται στην παράγραφο 4 στοιχείο β),

iii) να υποστηρίξει πίστωση για ένα μη πυρηνικό σταθμό παραγωγής ηλεκτρικής ενέργειας, με προθεσμία αποπληρωμής μεγαλύτερη από τη μέγιστη προθεσμία που προβλέπεται στην παράγραφο 4 στοιχείο α) αλλά η οποία δεν υπερβαίνει το δώδεκα έτη ή

iv) να υποστηρίξει, για οποιοδήποτε τύπο πλοίου για τον οποίον εφαρμόζεται η συμφωνία του ΟΟΣΑ περί των εξαγωγικών πιστώσεων για πλοία, πιστωτικούς όρους ευνοϊκότερους από τους όρους που επιτρέπονται σύμφωνα με τον παρόντα διακανονισμό.

2. Εάν ο αρχικώς συμμετέχων μετριάσει ή παραιτηθεί από την πρόθεσή του να χορηγήσει στήριξη με τους αποκλίνοντες όρους, πρέπει αμέσως να ενημερώσει σχετικά όλους τους άλλους συμμετέχοντες.

3. Ο συμμετέχων που προτίθεται να παράσχει ίδιους με τους γνωστοποιηθέντες αποκλίνοντες όρους ακολουθεί τη διαδικασία που καθορίζεται στην παράγραφο 16 στοιχείο α) σημείο 2.

γ) Διαδικασία όσον αφορά την προηγούμενη γνωστοποίηση για την παροχή χρηματοδοτικής βοήθειας.

1. Οι διαδικασίες που ορίζονται στην παράγραφο 15 στοιχείο β), ισχύουν στην περίπτωση που ένας συμμετέχων προτίθεται να παράσχει ή να υποστηρίξει μια συναλλαγή που καλύπτεται από την παράγραφο 8 στοιχείο β) σημείο ii), εκτός από τις περιπτώσεις για τις οποίες η παράγραφος 15 στοιχείο β) προσδιορίζει περίοδο δέκα ημερολογιακών ημερών, ισχύει περίοδος 30 εργάσιμων ημερών πριν την ημερομηνία λήξης για την υποβολή προσφορών ή ανάληψης υποχρεώσεων, οπότε θα ισχύει οποιαδήποτε είναι συντομότερη, και οι συμμετέχοντες που σκοπεύουν να ευθυγραμμισθούν, εφαρμόζουν τις διαδικασίες της παραγράφου 16 στοιχείο α) σημείο 3. Οι γνωστοποιήσεις σύμφωνα με την εν λόγω παράγραφο δεν μπορούν να υποκαθιστούν τις διαδικασίες παρέκκλισης της παραγράφου 8 στοιχείο β).

δ) Διαδικασία όσον αφορά την άμεση γνωστοποίηση (*)

Αμέσως μόλις ένας συμμετέχων αναλάβει την υποχρέωση να στηρίξει μια συναλλαγή που καλύπτεται από την ανωτέρω παράγραφο 8 στοιχείο γ) σημείο i), το γνωστοποιεί αμέσως σε όλους τους άλλους συμμετέχοντες.

ε) Καθεστώς "υπό όρους"

Οι συμμετέχοντες μπορούν να ζητήσουν συμπληρωματικές πληροφορίες όσον αφορά τον συνδεόμενο χαρακτήρα μιας πίστωσης.

16. ΔΙΑΔΙΚΑΣΙΕΣ ΠΡΟΣΦΟΡΑΣ ΙΔΙΩΝ ΟΡΩΝ

α) Ευθυγράμμιση ως προς τους όρους και προϋποθέσεις που έχει γνωστοποιηθεί σύμφωνα με την παράγραφο 15

1. Ευθυγράμμιση με γνωστοποιηθείσες παρεκκλίσεις: Μετά το τέλος της πρώτης περιόδου των δέκα ημερολογιακών ημερών που αναφέρεται στην παράγραφο 15 στοιχείο α) σήμειο 1, εάν δεν ζητηθεί σηζήτηση (ή μετά το τέλος της δεύτερης περιόδου των δέκα ημερολογιακών ημερών, εάν ζητηθεί συζήτηση) και εάν ο συμμετέχων που προτίθεται να παράσχει ίδιους όρους δεν λάβει γνωστοποίηση από τον αρχικό συμμετέχοντα σχετικά με την πρόθεση του τελευταίου να παραιτηθεί από την υποστήριξη ασυμβίβαστων όρων, κάθε συμμετέχων έχει το δικαίωμα να υποστηρίξει:

i) εφόσον πρόκειται για "παροχή ακριβώς ίδιων όρων", όρους που περιλαμβάνουν το ίδιο ασυμβίβαστο στοιχείο αλλά οι οποίοι, κατά τα άλλα, είναι σύμφωνοι προς τις κατευθυντήριες γραμμές, υπό την προϋπόθεση ότι ο εν λόγω συμμετέχων γνωστοποιεί το ταχύτερο δυνατό την πρόθεσή του να παράσχει τους ίδιους ακριβώς όρους ή

ii) εφόσον πρόκειται για "διαφορετική στήριξη" οφειλόμενη όμως στην αρχική παρέκκλιση και υπό την επιφύλαξη των περιορισμών που θέτει η παράγραφος 11, οποιοδήποτε άλλο ασυμβίβαστο στοιχείο, υπό την προϋπόθεση ότι ο εν λόγω συμμετέχων που εισάγει νέα παρέκκλιση, αρχίζει μια διαδικασία η οποία συνίσταται σε προηγούμενη γνωστοποίηση πέντε ημερολογιακών ημερών, ακολουθούμενη από συζήτηση συνοδευόμενη από προθεσμία πέντε ημερολογιακών ημερών και αναμένει την ολοκλήρωσή της. Αυτή η περίοδος μπορεί να συμπίπτει με την περίοδο της προηγούμενης γνωστοποίησης και της διαδικασίας συζήτησης που έχει ξεκινήσει ο αρχικά παρεκκλίνων συμμετέχων, αλλά δεν μπορεί να παρέλθει πριν από την λήξη των χρονικών περιόδων των δέκα ή είκοσι ημερολογιακών ημερών που αναφέρονται στην παράγραφο 15 στοιχείο α) σημείο 1.

2. Ευθυγράμμιση με γνωστοποιηθείσες αποκλίσεις: Μετά τη λήξη της περιόδου των δέκα ημερολογιακών ημερών που αναφέρεται στην παράγραφο 15 στοιχείο β) σημείο 1 και εάν ο συμμετέχων που προσφέρει τους ίδιους όρους δεν έχει λάβει γνωστοποίηση από τον αρχικό συμμετέχοντα ότι προτίθεται να παραιτηθεί από την πρόθεσή του να υποστηρίξει τους όρους που γνωστοποίησε σύμφωνα με την παράγραφο 15 στοιχείο β) σημείο 1, κάθε συμμετέχων έχει το δικαίωμα να υποστηρίξει:

i) σε περίπτωση "προσφοράς ακριβώς των ίδιων όρων", όρους που περιλαμβάνουν το ίδιο ακριβώς στοιχείο που γνωστοποιήθηκε σύμφωνα με την παράγραφο 15 στοιχείο β) σημείο 1, αλλά οι οποίοι κατά τα άλλα είναι σύμφωνοι με τις κατευθυντήριες γραμμές, υπό την προϋπόθεση ότι ο συμμετέχων που προσφέρει τους ίδιους όρους γνωστοποιεί την πρόθεσή του το ταχύτερο δυνατό,

ii) σε περίπτωση "διαφορετικής στήριξης", οποιοδήποτε άλλο στοιχείο των όρων που δεν συμφωνεί με τις κατευθυντήριες γραμμές, υπό την επιφύλαξη των περιορισμών της παραγράφου 11, υπό την προϋπόθεση ότι ο εν λόγω συμμετέχων αρχίζει διαδικασία παρέκκλισης η οποία συνίσταται σε προηγούμενη γνωστοποίηση χωρίς συζήτηση διάρκειας πέντε ημερολογιακών ημερών και αναμένει την ολοκλήρωσή της. Η περίοδος αυτή μπορεί να συμπίπτει με την περίοδο της διαδικασίας προηγούμενης γνωστοποίησης που ξεκίνησε ο αρχικώς συμμετέχων, αλλά δεν μπορεί να παρέλθει πριν από τη λήξη της περιόδου των δέκα ημερολογιακών ημερών που αναφέρεται στην παράγραφο 15 στοιχείο β) σημείο 1.

3. Ευθυγράμμιση με όρους που περιλαμβάνονται σε προηγούμενη γνωστοποίηση χρηματοδοτικής βοήθειας: Σε περίπτωση που ένας συμμετέχων προτίθεται να προσφέρει ίδιους όρους για μια χρηματοδοτική βοήθεια, ισχύουν οι διατάξεις που ορίζονται στην παράγραφο 16 στοιχείο α) σημείο 2. Εκτός από τις περιπτώσεις κατά τις οποίες η παράγραφος 16 στοιχείο α) σημείο 2 προβλέπει περίοδο δέκα ημερολογιακών ημερών, ισχύει περίοδος 30 εργάσιμων ημερών πριν την ημερομηνία λήξης για την υποβολή προσφορών ή την ανάληψη υποχρεώσεων, οπότε θα ισχύει οποιαδήποτε είναι συντομότερη.

4. Ευθυγράμμιση με όρους που περιέχονται σε άμεση γνωστοποίηση: Δεν απαιτείται άμεση γνωστοποίηση σε περίπτωση που ένας συμμετέχων προτίθεται να παράσχει ακριβώς ίδιους όρους με εκείνους που αποτέλεσαν το αντικείμενο άμεσης γνωστοποίησης σύμφωνα με την παράγραφο 15 στοιχείο δ).

5. Προεξοφλητικό επιτόκιο σε περίπτωση προσφοράς ίδιων όρων: Όσον αφορά την ευθυγράμμιση χρηματοδοτικής βοήθειας, προσφορά ακριβώς ίδιων όρων σημαίνει ποσοστό βοήθειας που παρέχεται με ποσοστό επιδότησης ακριβώς ίδιο, υπολογιζόμενο εκ νέου με βάση το προεξοφλητικό επιτόκιο που ισχύει κατά τη στιγμή της προσφοράς των ιδίων όρων.

β) Ευθυγράμμιση ως προς τους όρους και προϋποθέσεις που προσέφερε μη συμμετέχων

1. Πριν εξετάσει την περίπτωση ευθυγράμμισης με ασυμβίβαστους όρους που υποτίθεται ότι θα παράσχει ένας μη συμμετέχων, ο συμμετέχων θα καταβάλει κάθε δυνατή προσπάθεια για να εξακριβώσει αν οι εν λόγω όροι θα τύχουν δημόσιας στήριξης. Ο συμμετέχων ενημερώνει όλους τους συμμετέχοντες όσον αφορά τη φύση και το αποτέλεσμα των εν λόγω προσπαθειών.

2. Ο συμμετέχων που προτίθεται να προσφέρει ακριβώς ίδιους όρους με τους ασυμβίβαστους όρους που προσφέρει ένας μη συμμετέχων ακολουθεί τη διαδικασία προηγούμενης γνωστοποίησης και συζήτησης σύμφωνα με την παράγραφο 15 στοιχείο α) σημείο 1.

γ) Ευθυγράμμιση ως προς τους όρους και προϋποθέσεις που δεν συμφωνεί με προηγούμενες αναλήψεις υποχρεώσεων

1. Ο συμμετέχων που προτίθεται να προσφέρει ακριβώς ίδιους με εκείνους προηγούμενης υποχρέωσης καταβάλλει σημαντικές προσπάθειες για να διαπιστώσει αν οι ασυμβίβαστοι όροι της εν λόγω συναλλαγής ή του ορίου πίστωσης θα χρησιμοποιηθούν για τη στήριξη μιας συγκεκριμένης συναλλαγής. Ο εν λόγω συμμετέχων θα θεωρηθεί ότι κατέβαλε αυτού του είδους τις σημαντικές προσπάθειες εάν έχει ειδοποιήσει με μέσα ταχείας επικοινωνίας τον συμμετέχοντα που υποτίθεται ότι προσφέρει τέτοιου είδους ασυμβίβαστους όρους για την πρόθεσή του να προσφέρει ακριβώς τους ίδιους όρους, αλλά δεν έχει λάβει, εντός τριών εργάσιμων ημερών, μη συμπεριλαμβανομένης της ημερομηνίας λήψης, ως απάντηση στην ανωτέρω ειδοποίηση που έχει στείλει ότι η προηγούμενη ανάληψη υποχρεώσεων δεν θα χρησιμοποιηθεί για τη στήριξη της εν λόγω συναλλαγής.

2. Η προσφορά ίδιων όρων με εκείνους ενός προηγούμενου ορίου πίστωσης μπορεί να γίνει είτε με μεμονωμένη συναλλαγή είτε με όριο πίστωσης. Και στις δύο περιπτώσεις, η προσφορά δεν μπορεί να λήγει αργότερα από τη λήξη του ορίου πίστωσης με βάση το οποίο γίνεται η προσφορά των ίδιων όρων.

3. Ο συμμετέχων που προτίθεται να προσφέρει ίδιους όρους με προηγούμενη ασυμβίβαστη ανάληψη υποχρέωσης συμμετέχοντος ακολουθεί στην περίπτωση:

i) "προσφοράς ακριβώς ίδιων όρων", τη διαδικασία που ορίζεται στην παράγραφο 16 στοιχείο α) σημείο 1. i), εφόσον πρόκειται για προσφορά ιδίων όρων με εκείνους μας παρεκκλίνουσας ανάληψης υποχρέωσης και στην παράγραφο 16 στοιχείο α) σημείο 2 i), εφόσον πρόκειται για προσφορά ιδίων όρων με εκείνους μιας αποκλίνουσας ανάληψης υποχρέωσης,

ii)"στήριξης άλλης μορφής", τη διαδικασία που ορίζεται στην παράγραφο 16 στοιχείο α) σημείο 1. ii), εφόσον πρόκειται για προσφορά ιδίων όρων με εκείνους μιας προηγούμενης παρεκκλίνουσας ανάληψης υποχρέωσης και τη διαδικασία που προβλέπεται στην παράγραφο 16 στοιχείο α) σημείο 2. ii), εφόσον πρόκειται για προσφορά ιδίων όρων με εκείνους μιας αποκλίνουσας προηγούμενης ανάληψης υποχρέωσης.

17. ΠΛΗΡΟΦΟΡΗΣΗ ΟΣΟΝ ΑΦΟΡΑ ΤΗΝ ΑΝΑΛΗΨΗ ΥΠΟΧΡΕΩΣΕΩΝ

Μόλις ένας συμμετέχων αναλάβει υποχρέωση με όρους που γνωστοποίησε σύμφωνα με την παράγραφο 15 ή 16, ειδοποιεί, σε όλες τις περιπτώσεις, όλους τους άλλους συμμετέχοντες, επισυνάπτοντας τον αριθμό αναφοράς της γνωστοποίησης στο σχετικό έντυπο 10 της Ένωσης της Βέρνης.

18. ΠΛΗΡΟΦΟΡΙΕΣ ΠΟΥ ΠΡΕΠΕΙ ΝΑ ΠΑΡΕΧΟΝΤΑΙ ΒΑΣΕΙ ΤΩΝ ΔΙΑΔΙΚΑΣΙΩΝ ΓΝΩΣΤΟΠΟΙΗΣΗΣ ΚΑΙ ΠΡΟΣΦΟΡΑΣ ΙΔΙΩΝ ΟΡΩΝ

Οι γνωστοποιήσεις που απαιτούνται σύμφωνα με τις προαναφερθείσες διαδικασίες γίνονται σύμφωνα με το "τυποποιημένο έντυπο" του παραρτήματος V, περιέχουν δε τα στοιχεία που περιλαμβάνονται στο εν λόγω έντυπο- αντίγραφο διαβιβάζεται στη γραμματεία του ΟΟΣΑ.

19. ΠΑΡΑΚΟΛΟΥΘΗΣΗ

Η γραμματεία παρακολουθεί την εφαρμογή του διακανονισμού.

IV. ΔΙΑΤΑΞΕΙΣ ΛΕΙΤΟΥΡΓΙΑΣ

20. ΓΝΩΣΤΟΠΟΙΗΣΗ ΚΑΙ ΔΙΑΔΟΣΗ ΠΛΗΡΟΦΟΡΙΩΝ ΣΕ ΤΑΚΤΑ ΧΡΟΝΙΚΑ ΔΙΑΣΤΗΜΑΤΑ ΟΣΟΝ ΑΦΟΡΑ ΟΡΙΣΜΕΝΑ ΕΠΙΛΕΓΜΕΝΑ ΕΠΙΤΟΚΙΑ

α) Απόδοση κρατικών και άλλων ομολογιών του δημόσιου τομέα

1. Οι συμμετέχοντες των οποίων τα νομίσματα συναποτελούν το Ειδικό Τραβηκτικό Δικαίωμα του ΔΝΤ, γνωστοποιούν με μέσα ταχείας επικοινωνίας κάθε μήνα στη γραμματεία, προκειμένου αυτή να τα διαμοιράσει στους άλλους συμμετέχοντες, τα μηνιαία στοιχεία όσον αφορά την απόδοση των κρατικών και άλλων ομολογιών του δημόσιου τομέα αναφέρεται στις χρηματοοικονομικές στατιστικές του ΟΟΣΑ, στο σημείο ΙΙ.2. στοιχείο β), δηλαδή:

Γαλλία:

κρατικές και ημικρατικές ομολογίες του δημόσιου τομέα στη δευτερεύουσα αγορά

Γερμανία:

ομολογίες του δημόσιου τομέα στη δευτερεύουσα αγορά (8 έως 15 χρόνια)

Ιαπωνία:

ομολογίες κεντρικής κυβέρνησης στη δευτερεύουσα αγορά

Ηνωμένο Βασίλειο:

κρατικές ομολογίες στη δευτερεύουσα αγορά (10 χρόνια)

ΗΠΑ:

ομολογίες της κυβέρνησης των ΗΠΑ στη δευτερεύουσα αγορά (σύνθετο: άνω των 10 ετών).

Τα στοιχεία φτάνουν στη γραμματεία το αργότερο πέντε ημέρες μετά το τέλος του μήνα στον οποίο αναφέρονται.

2. Μετά τη λήψη των εν λόγω στοιχείων, η γραμματεία υπολογίζει τα σταθμικά μέσα επιτόκια ΕΤΔ και ενημερώνει αμέσως τους άλλους συμμετέχοντες.

3. Στις αρχές του Ιουλίου και του Ιανουαρίου, η γραμματεία υπολογίζει σύμφωνα με τη μέθοδο που καθορίζεται στην παράγραφο 5 στοιχείο α) σημείο 2 και βάσει των σταθμικών μέσων ΕΤΔ τις εξαμηνιαίες προσαρμογές που πρέπει να γίνουν στα βασιζόμενα στο ΕΤΔ ελάχιστα επιτόκια που καθορίζονται στην παράγραφο 5 στοιχείο β) σημείο 1.

β) Εμπορικά επιτόκια αναφοράς

1. Τα εμπορικά επιτόκια αναφοράς των νομισμάτων που εμπίπτουν στην παράγραφο 5 στοιχείο α) γνωστοποιούνται με μέσα ταχείας επικοινωνίας τουλάχιστον μία φορά το μήνα στη γραμματεία, προκειμένου αυτή να τα διαμοιράσει σε όλους συμμετέχοντες.

2. Η εν λόγω γνωστοποίηση πρέπει να φτάσει στη γραμματεία το αργότερο πέντε ημέρες μετά το τέλος κάθε μήνα στον οποίο αναφέρονται τα στοιχεία αυτά. Η γραμματεία ενημερώνει αμέσως όλους τους συμμετέχοντες για τα ισχύοντα επιτόκια. Οποιαδήποτε μεταβολή των εν λόγω επιτοκίων τίθεται σε ισχύ τη δέκατη πεμπτη ημέρα μετά το τέλος του κάθε μήνα.

3. Σε περίπτωση που οι εξελίξεις της αγοράς καταστήσουν αναγκαία τη γνωστοποίηση μιας μεταβολής όσον αφορά το εμπορικό επιτόκιο αναφοράς κατά τη διάρκεια ενός μήνα, το μεταβληθέν επιτόκιο εφαρμόζεται δέκα ημέρες μετά την ημερομηνία λήψης της γνωστοποίησης της εν λόγω μεταβολής.

21. ΑΝΑΘΕΩΡΗΣΕΙΣ

α) Ετήσια αναθεώρηση

1. Οι συμμετέχοντες αναθεωρούν τουλάχιστον μία φορά το χρόνο τη λειτουργία του παρόντος διακανονισμού. Οι αναθεωρήσεις πραγματοποιούνται συνήθως κατά την άνοιξη (βόρειο ημισφαίριο) κάθε έτους. Κατά την αναθεώρηση, οι συμμετέχοντες εξετάζουν, μεταξύ άλλων, τις διαδικασίες γνωστοποίησης, τις παρεκκλίσεις, την εφαρμογή και τη λειτουργία του συστήματος των μεταβαλλόμενων προεξοφλητικών επιτοκίων, τους κανόνες και τη διαδικασία της υπό όρους βοήθειας, τα προβλήματα που αφορούν την προσφορά ιδίων όρων, τις προηγούμενες αναλήψεις υποχρεώσεων, τις πρακτικές που ακολουθούνται όσον αφορά τις πιστώσεις για γεωργικά προϊόντα και τις δυνατότητες ευρύτερης συμμετοχής στον παρόντα διακανονισμό. Κατά την αναθεώρηση, εξετάζουν επίσης τις δυνατότητες τροποποίησης των βασιζόμενων στα ΕΤΔ επιτοκίων, με σκοπό ιδίως να τα προσεγγίσουν προς τα επιτόκια της αγοράς(11) .

2. Οι αναθεωρήσεις αυτές βασίζονται στα στοιχεία που έχουν αποκομισθεί από την εμπειρία των συμμετεχόντων και στις προτάσεις τους για τη βελτίωση της λειτουργίας και της αποτελεσματικότητας του διακανονισμού και λαμβάνουν υπόψη τους στόχους του διακανονισμού και την τρέχουσα οικονομική και νομισματική κατάσταση. Οι πληροφορίες και οι προτάσεις που οι συμμετέχοντες επιθυμούν να υποβάλλουν προς το σκοπό αυτό πρέπει να φτάσουν στη γραμματεία το αργότερο 45 ημέρες πριν την ημερομηνία της αναθεώρησης.

β) Αναθεώρηση των εμπορικών επιτοκίων αναφοράς

1. Οι συμμετέχοντες προβαίνουν σε περιοδική αναθεώρηση της λειτουργίας στην πράξη των εμπορικών επιτοκίων αναφοράς με σκοπό να διασφαλίσουν ότι τα γνωστοποιηθέντα επιτόκια αντικατοπτρίζουν τις τρέχουσες συνθήκες της αγοράς και συμβαδίζουν με τους στόχους βάσει των οποίων υπολογίσθηκαν τα εφαρμοζόμενα επιτόκια. Οι εν λόγω αναθεωρήσεις αφορούν επίσης το πριμ που πρέπει να προστεθεί στις περιπτώσεις που εφαρμόζονται αυτά τα επιτόκια.

2. Οποιοσδήποτε συμμετέχων δύναται να υποβάλει στον πρόεδρο αιτιολογημένη αίτηση για έκτακτη αναθεώρηση σε περίπτωση του θεωρεί ότι τα εμπορικά επιτόκια αναφοράς για ένα ή περισσότερα νομίσματα δεν αντικατοπτρίζουν πλέον τις τρέχουσες συνθήκες της αγοράς.

22. ΙΣΧΥΣ ΚΑΙ ΔΙΑΡΚΕΙΑ

Οι διατάξεις του παρόντος διακανονισμού εφαρμόζονται χωρίς χρονικό περιορισμό, εκτός εάν αναθεωρηθούν σύμφωνα με τη διαδικασία αναθεώρησης που αναφέρεται στην παράγραφο 21.

23. ΠΑΡΑΙΤΗΣΗ

Οποιοδήποτε συμμετέχων έχει το δικαίωμα να παραιτηθεί από τον εν λόγω διακανονισμό, εφόσον γνωστοποιήσει τούτο εγγράφως πριν από 60 τουλάχιστον ημερολογιακές ημέρες στους άλλους συμμετέχοντες.

V. ΟΡΙΣΜΟΙ ΚΑΙ ΕΡΜΗΝΕΙΕΣ

24. Για τους σκοπούς του παρόντος διακανονισμού, οι συμμετέχοντες συμφώνησαν στους ακόλουθους ορισμούς και ερμηνείες:

α) Ως "Πληρωμές τοις μετρητοίς" νοούνται τα ποσά που πρόκειται να ληφθούν για αγαθά και υπηρεσίες που εξάγονται μέχρι την εκπλήρωση των συμβατικών υποχρεώσεων του εξαγωγέα. Η ημερομηνία εκπλήρωσης καθορίζεται από το σημείο έναρξης της πίστωσης.

Το ύψος των ελάχιστων πληρωμών τοις μετρητοίς καθορίζεται σε σχέση με τη συνολική αξία της εξαγωγικής σύμβασης εκτός από την περίπτωση συναλλαγής η οποία περιλαμβάνει αγαθά ή υπηρεσίες παρεχόμενα από άλλη χώρα εκτός της χώρας του εξαγωγέα, για την οποία η συνολική αξία της εξαγωγικής σύμβασης μπορεί να μειωθεί ανάλογα, αν η κρατική στήριξη προς τον εξαγωγέα δεν καλύπτει αυτά τα αγαθά και υπηρεσίες.

Τα ποσά που παρακρατούνται ως εγγύηση και που πρέπει να καταβληθούν μετά το τελευταίο, κατά περίπτωση, σημείο έναρξης της πίστωσης που αναφέρεται στο σημείο 1, δεν θεωρούνται ως πληρωμές τοις μετρητοίς για λόγους συμφωνίας με τις κατευθυντήριες γραμμές.

β) Ως "Αξία της εξαγωγικής σύμβασης" νοείται το συνολικό ποσό που πρέπει να καταβληθεί από τον αγοραστή, μη συμπεριλαμβανομένων των τόκων στην περίπτωση εξαγόμενων αγαθών ή/και υπηρεσιών, ή που πρέπει να πληρωθεί από τον μισθωτή, μη συμπεριλαμβανόμενου του τμήματος του μισθώματος που ισούται με τους τόκους σε περίπτωση διασυνοριακής χρηματοδοτικής μίσθωσης.

γ) Η κατάταξη των χωρών σε κατηγορίες στην παράγραφο 4 στοιχείο α), βασίζεται στα ακόλουθα κριτήρια:

Κατηγορία Ι:

χώρες με κατά κεφαλή ΑΕΠ πάνω από 4 000 δολάρια το χρόνο, σύμφωνα με τα οριστικά στοιχεία για το 1979 που αναφέρονται στο Διεθνή Τραπεζικό Άτλαντα (World Bank Atlas) του 1981

Κατηγορία ΙΙ:

χώρες που δεν κατατάσσονται στην κατηγορία Ι ή ΙΙΙ

Κατηγορία ΙΙΙ:

χώρες που πληρούν τις προϋποθέσεις για παροχή πιστώσεων από τη Διεθνή Οργάνωση για την Ανάπτυξη (ΙDΑ), καθώς και όλες οι άλλες χώρες ή εδάφη χαμηλού εισοδήματος, το κατά κεφαλή ΑΕΠ των οποίων δεν υπερβαίνει το επίπεδο που ορίζει η IDA.

δ) Προθεσμία αποπληρωμής και επιτόκια

1. Ως "προθεσμία αποπληρωμής" νοείται η χρονική περίοδος που αρχίζει από το σημείο έναρξης της πίστωσης και λήγει κατά την ημερομηνία της τελευταίας πληρωμής που αναφέρεται στη σύμβαση.

2. Οι τόκοι δεν περιλαμβάνουν:

i) τα ασφάλιστρα ή άλλες επιβαρύνσεις για την ασφάλιση ή εγγύηση των πιστώσεων του προμηθευτή ή των χρηματοδοτικών πιστώσεων,

ii) τα τραπεζικά τέλη ή προμήθειες που συνδέονται με την εξαγωγική πίστωση, εκτός από τις ετήσιες ή εξαμηνιαίες τραπεζικές επιβαρύνσεις (agios) πληρωτέες καθ' όλη τη διάρκεια της προθεσμίας αποπληρωμής και

iii) τους φόρους που παρακρατούνται στην πηγή, τους οποίους επιβάλλει η χώρα εισαγωγής.

3. Σε περίπτωση εξαγωγής μέσω ενδιάμεσης χώρας, το σχετικό επιτόκιο και η σχετική προθεσμία αποπληρωμής που καθορίζονται στις παραγράφους 4 και 5 είναι εκείνα που αντιστοιχούν στη χώρα τελικού προορισμού σε περιπτώσεις:

i) όπου η "ενδιάμεση χώρα" προβαίνει σε σχετική πληρωμή, αν και εφόσον αυτή ληφθεί από τη χώρα τελικού προορισμού, προς τη χώρα εξαγωγής, βάσει του ποσοστού συμμετοχής της τελευταίας στη συνολική αξία της εξαγωγής ή

ii)όπου η χώρα τελικού προορισμού είναι εγγυήτρια ή πραγματοποιεί την πληρωμή.

ε) Ως "Εμπορικά επιτόκια αναφοράς" νοούνται τα επιτόκια που καθορίζονται σύμφωνα με το παράρτημα VΙΙ του παρόντος διακανονισμού.

στ) Ως "Επιτόπιες δαπάνες" νοούνται οι δαπάνες, μη συμπεριλαμβανομένων των προμηθειών που καταβάλλονται στον εξαγωγέα στη χώρα του αγοραστή, για την προμήθεια αγαθών και υπηρεσιών από τη χώρα του αγοραστή και που είναι αναγκαίες για την εκτέλεση της σύμβασης του εξαγωγέα ή για την ολοκλήρωση του προγράμματος, μέρος του οποίου αποτελεί η σύμβαση του εξαγωγέα.

ζ) Ως "Ανάληψη υποχρέωσης" νοείται οποιοσδήποτε διακανονισμός ή δήλωση, σε οποιαδήποτε μορφή, σχετικά με τους πιστωτικούς όρους, μέσω των οποίων η πρόθεση ή η θέληση αναχρηματοδότησης, ασφάλισης ή εγγύησης των πιστώσεων που χορηγούνται στους προμηθευτές ή παροχής επιχορηγήσεων, αναχρηματοδότησης, ασφάλισης ή εγγύησης των χρηματοδοτικών πιστώσεων, φέρεται σε γνώση της δικαιούχου χώρας, του αγοραστή ή του δανειζόμενου, του εξαγωγέα ή του χρηματοδοτικού οργανισμού.

η) Ως "Όριο πίστωσης" νοείται κάθε διακανονισμός ή δήλωση, σε οποιαδήποτε μορφή, δυνάμει των οποίων η πρόθεση παροχής πίστωσης στην οποία παρέχεται δημόσια στήριξη μέχρις ενός ανώτατου ορίου και όσον αφορά μια σειρά συναλλαγών, που είτε συνδέονται είτε όχι με ένα ειδικό πρόγραμμα, φέρεται σε γνώση της δικαιούχου χώρας, του αγοραστή ή του δανειζόμενου ή του χρηματοδοτικού οργανισμού.

θ) Ως "Συνδεδεμένη χρηματοδοτική βοήθεια"(12) νοούνται τα δάνεια ή η δωρεάν βοήθεια ή τα προγράμματα χρηματοδότησης, στα οποία το ποσοστό επιδότησης είναι μεγαλύτερο από 0 % και τα οποία συνδέονται πράγματι με την προμήθεια αγαθών και υπηρεσιών από τη χορηγούσα τη χρηματοδοτική βοήθεια χώρα. Εν μέρει άνευ όρων χρηματοδοτική βοήθεια(13) σημαίνει δάνεια ή δωρεάν βοήθεια ή συναφείς χρηματοδοτικές δέσμες στις οποίες το ποσοστό επιδότησης είναι μεγαλύτερο από 0 %, συνδεόμενα πράγματι με την προμήθεια αγαθών και υπηρεσιών από τη χορηγούσα τη βοήθεια χώρα και από ένα περιορισμένο αριθμό άλλων χωρών(14) .

1. Η χρηματοδότηση αυτή μπορεί να λάβει τις ακόλουθες μορφές:

i) δάνεια δημόσιας αναπτυξιακής βοήθειας,

ii) δωρεάν δημόσια αναπτυξιακή βοήθεια,

iii) άλλες χρηματοδοτικές ροές από το δημόσιο τομέα (συμπεριλαμβανομένων της δωρεάν βοήθειας και των δανείων αλλά μη συμπεριλαμβανομένων των εξαγωγικών πιστώσεων στις οποίες παρέχεται δημόσια στήριξη και οι οποίες είναι σύμφωνες με το διακανονισμό) ή

iv) οποιονδήποτε συνδυασμό δε jure ή de facto(15) υφιστάμενο από πλευράς του δωρητή, του δανειστή ή του οφειλέτη μεταξύ ενός ή περισσοτέρων από τα ακόλουθα:

- δάνεια αναπτυξιακής βοήθειας,

- δωρεά δημόσιας αναπτυξιακής βοήθειας,

- άλλες χρηματοδοτικές ροές από το δημόσιο τομέα (συμπεριλαμβανομένων της δωρεάν βοήθειας και των δανείων αλλά εξαιρουμένων των εξαγωγικών πιστώσεων στις οποίες χορηγείται δημόσια στήριξη και οι οποίες είναι σύμφωνες με το διακανονισμό),

- εξαγωγική πίστωση στην οποία παρέχεται δημόσια στήριξη μέσω άμεσης πίστωσης, αναχρηματοδότησης, επιδότησης επιτοκίου, εγγύησης ή ασφάλισης, στην οποία εφαρμόζεται ο διακανονισμός αυτός, ή άλλοι πόροι χορηγούμενοι με όρους της αγοράς ή παρεμφερείς, ή πληρωμές τοις μετρητοίς από τους ίδιους πόρους του αγοραστή.

2. Η χρηματοδότηση αυτή θεωρείται ως πράγματι συνδεόμενη με την προμήθεια αγαθών και υπηρεσιών από μια χώρα ή έναν περιορισμένο αριθμό χωρών όταν:

i) μία από τις συνιστώσες της χρηματοδότησης που περιγράφονται ανωτέρω δεν είναι ελεύθερη και πλήρως διαθέσιμη για τη χρηματοδότηση αγορών από την παραλήπτρια χώρα, από σχεδόν όλες τις άλλες αναπτυσσόμενες χώρες και από τις συμμετέχουσες χώρες είτε με τυπική, είτε με άτυπη συμφωνία που έχει συναφθεί για το σκοπό αυτό μεταξύ της παραλήπτριας και της χορηγούσας χώρας ή

ii) περιλαμβάνει πρακτικές για τις οποίες η επιτροπή αναπτυξιακής βοήθειας του ΟΟΣΑ ή οι συμμετέχοντες μπορούν να καθορίσουν ότι οδηγούν σε τέτοια σύνδεση(16) .

3. Ο ορισμός της "Δημόσιας αναπτυξιακής βοήθειας" είναι ταυτόσημος με εκείνον που περιέχεται στις κατευθυντήριες γραμμές της επιτροπής αναπτυξιακής βοήθειας του ΟΟΣΑ για τη συνδεδεμένη χρηματοδότηση και τη συνδεδεμένη και μερικώ συνδεδεμένη αναπτυξιακή βοήθεια.

ι) Ως "Άμεση γνωστοποίηση" νοείται ανώτατη καθυστέρηση δύο εργάσιμων ημερών μετά την ημερομηνία ανάληψης της δέσμευσης, περίοδο εντός της οποίας πρέπει να δοθεί η γνωστοποίηση.

κ) Ως "Προηγούμενη ανάληψη υποχρεώσεων" νοείται ανώτατη καθυστέρηση 30 εργάσιμων ημερών πριν τη λήξη της προθεσμίας για την υποβολή προσφορών ή την ανάληψη υποχρεώσεων, οποιαδήποτε προηγείται.

1. Ο ορισμός του σημείου έναρξης της πίστωσης είναι ο συνήθης ορισμός της Ένωσης της Βέρνης, που έχει ως εξής:

1. Προκειμένου για σύμβαση πώλησης κεφαλαιουχικών αγαθών που αποτελούνται από μεμονωμένα είδη οποία μπορούν να χρησιμοποιηθούν ως έχουν (π.χ. ατμομηχανές), η ημερομηνία έναρξης είναι η μέση ημερομηνία ή η πραγματική ημερομηνία κατά την οποία ο αγοραστής παραλαμβάνει τα αγαθά στη χώρα του.

2. Προκειμένου για σύμβαση πώλησης κεφαλαιουχικών αγαθών για ολόκληρους σταθμούς ή εργοστάσια όπου ο προμηθευτής δεν έχει ευθύνη για τη θέση σε λειτουργία του έργου, το σημείο έναρξης είναι η ημερομηνία κατά την οποία ο αγοραστής θα παραλάβει το σύνολο του εξοπλισμού (εκτός από τα ανταλλακτικά) που προμηθεύεται στα πλαίσια της σύμβασης.

3. Προκειμένου για συμβάσεις κατασκευών όπου ο εργολήπτης δεν έχει ευθύνη για τη θέση σε λειτουργία του έργου, το σημείο έναρξης είναι η ημερομηνία ολοκλήρωσης της κατασκευής.

4. Προκειμένου για σύμβαση όπου ο προμηθευτής ή ο εργολήπτης φέρει, βάσει της σύμβασης, την ευθύνη για τη θέση σε λειτουργία του έργου, το σημείο έναρξης είναι η ημερομηνία κατά την οποία αυτός τελείωσε την εγκατάσταση ή την κατασκευή και τις προκαταρκτικές δοκιμές για να εξασφαλιστεί ότι το έργο είναι έτοιμο να λειτουργήσει. Αυτό ισχύει είτε το έργο παραδίδεται τότε στον αγοραστή σύμφωνα με τους όρους της σύμβασης είτε όχι και ανεξάρτητα από τυχόν συνεχιζόμενη υποχρέωση την οποία μπορεί να έχει αναλάβει ο προμηθευτής ή ο εργολήπτης, π.χ. να εξασφαλίσει την αποτελεσματική λειτουργία του έργου ή να εκπαιδεύσει τοπικό προσωπικό.

5. Στις περιπτώσεις των σημείων 2, 3 και 4, εφόσον η σύμβαση προϋποθέτει τη χωριστή εκτέλεση μεμονωμένων τμημάτων ενός έργου, το σημείο έναρξης είναι η ημερομηνία έναρξης κάθε χωριστού τμήματος, ή η μέση ημερομηνία αυτών των σημείων έναρξης, ή στην περίπτωση όπου ο προμηθευτής έχει σύμβαση όχι για ολόκληρο το έργο αλλά για ένα σημαντικό μέρος του, το σημείο έναρξης μπορεί να είναι εκείνο που κρίνεται κατάλληλο για το έργο σαν σύνολο.

λ) Επιτόκιο και δημόσια στήριξη: Πέραν της συμφωνίας ως προς τον ορισμό του τόκου που περιλαμβάνεται στην παράγραφο 24 στοιχείο δ) σημείο 2, δεν κατέστη δυνατή η σύνταξη κοινών ορισμών για το επιτόκιο και τη δημόσια στήριξη λόγω των μακροχρόνιων διαφορών μεταξύ των εθνικών συστημάτων εξαγωγικών πιστώσεων και ασφάλισης των εξαγωγικών πιστώσεων που λειτουργούν σήμερα στις συμμετέχουσες χώρες. Οι προσπάθειες για τη σύνταξη αυτών των ορισμών θα συνεχιστούν. Ενώ θα γίνεται η επεξεργασία αυτών των ορισμών, οι παρούσες κατευθυντήριες γραμμές δεν προδικάζουν τις σημερινές ερμηνείες. Προκειμένου να διευκολυνθούν αυτές οι προσπάθειες, έχουν διαβιβαστεί στη γραμματεία του ΟΟΣΑ και διανεμηθεί σε όλους τους συμμετέχοντες, με το έγγραφο TD/CONSENSUS/78.12 και τα πρόσθετα έγγραφα, σημειώματα που αφορούν τις τρέχουσες πρακτικές σ' αυτόν τον τομέα, όπως αυτές προκύπτουν από τα διάφορα εθνικά συστήματα, όπου συμπεριλαμβάνονται πληροφορίες για τις ετήσιες ή εξαμηνιαίες τραπεζικές επιβαρύνσεις που πρέπει να καταβληθούν κατά τη διάρκεια της προθεσμίας αποπληρωμής και που θεωρούνται ως μέρος του τόκου.

μ) 1. Το ποσοστό επιδότησης μοιάζει κατά πολύ με το στοιχείο της επιχορήγησης που χρησιμοποιεί η επιτροπή αναπτυξιακής βοήθειας (DAC) του ΟΟΣΑ. Στην περίπτωση των επιχορηγήσεων το ποσοστό ανέρχεται σε 100 %. Στην περίπτωση των δανείων, το ποσοστό αυτό αποτελεί τη διαφορά μεταξύ της ονομαστικής αξίας του δανείου και της αξίας, σε σημερινές τιμές, των μελλοντικών πληρωμών που πρέπει να πραγματοποιήσει ο δανειζόμενος για την εξυπηρέτηση του δανείου. Εκφράζεται δε ως ποσοστό της ονομαστικής αξίας του δανείου και υπολογίζεται σύμφωνα με τη μέθοδο υπολογισμού του ποσοστού επιχορήγησης που εφαρμόζει η DAC, αν και:

i) το προεξοφλητικό επιτόκιο που εφαρμόζεται για τον υπολογισμό του ποσοστού επιδότησης ενός δανείου σε ένα δεδομένο νόμισμα αποτελεί το αντικείμενο αναθεώρησης στις 15 Ιανουαρίου κάθε έτους και υπολογίζεται ως εξής:

- για νομίσματα των οποίων το ΕΕΑ είναι κατώτερο του 10 %: ΕΕ + 1/4 (10-ΕΕΑ)

- για το λοιπά νομίσματα: ΕΕΑ

όπου ΕΕΑ είναι ο μέσος όρος των μηνιαίων ΕΕΑ που ίσχυαν κατά το εξάμηνο από τις 15 Αυγούστου του προηγούμενου έτους έως τις 14 Φεβρουαρίου του τρέχοντος έτους. Το επιτόκιο που υπολογίσθηκε με τον τρόπο αυτό στρογγυλεύεται προς τις πλησιέστερες 10 βασικές μονάδες,

ii) η ημερομηνία που λαμβάνεται ως βάση για τον υπολογισμό του ποσοστού επιδότησης είναι το σημείο έναρξης της πίστωσης όπως αυτό καθορίζεται στην παράγραφο 22 σημείο i).

2. Κατά τον υπολογισμό του συνολικού ποσοστού επιδότησης μιας συνδεδεμένης δέσμης χρηματοδότησης, θεωρούνται ως μηδενικά τα ποσοστά επιδότησης i) των εξαγωγικών πιστώσεων που συμφωνούν με τον παρόντα διακανονισμό ii) των άλλων κεφαλαίων που χορηγούνται με όρους παρόμοιους ή ταυτόσημους προς αυτούς της αγοράς, iii) των άλλων κεφαλαίων που χορηγεί ο δημόσιος τομέας με ποσοστό επιδότησης χαμηλότερο από το ελάχιστο επιτρεπόμενο ποσοστό, σύμφωνα με την παράγραφο 12 στοιχείο β), εκτός από τις περιπτώσεις προσφοράς ιδίων όρων(17) ή iv) των πληρωμών τοις μετρητοίς που παραγματοποιεί εξ ιδίων κεφαλαίων ο αγοραστής. Το συνολικό ποσοστό επιδότησης ενός προγράμματος καθορίζεται διαιρώντας i) το άθροισμα των αποτελεσμάτων που προκύπτουν από τον πολλαπλασιασμό της ονομαστικής αξίας κάθε συνιστώσας της δέσμης με τα αντίστοιχα ποσοστά επιδότησης κάθε συνιστώσας με ii) τη συνολική ονομαστική αξία των συνιστωσών.

3. Το προεξοφλητικό επιτόκιο για ένα δεδομένο δάνειο ενίσχυσης είναι το επιτόκιο που ισχύει τη στιγμή της γνωστοποίησης(18) , εκτός από τις περιπτώσεις άμεσης γνωστοποίησης, όπου το προεξοφλητικό επιτόκιο είναι αυτό που ισχύει τη στιγμή κατά την οποία αναλαμβάνεται η υποχρέωση. Οποιαδήποτε μεταβολή του προεξοφλητικού επιτοκίου κατά τη διάρκεια του δανείου δεν μεταβάλλει το ποσοστό χρηματοδότησης με ευνοϊκούς όρους.

4. Υπό την επιφύλαξη των διατάξεων της παραγράφου 3, το προεξοφλητικό επιτόκιο που εφαρμόζεται για τον υπολογισμό του ποσοστού επιδότησης μιας δεδομένης συναλλαγής στα πλαίσια ενός ορίου πίστωσης, είναι το ποσοστό που ίσχυε κατά τη γνωστοποίηση του ορίου πίστωσης.

ν) Ως σταθμοί παραγωγής ηλεκτρικής ενέργειας εκτός των πυρηνικών σταθμών ηλεκτροπαραγωγής νοούνται οι πλήρεις σταθμοί ηλεκτροπαραγωγής που δεν λειτουργούν με πυρηνική ενέργεια ή μέρη αυτών, συμπεριλαμβανομένων όλων των κατασκευαστικών στοιχείων του εξοπλισμού, των υλικών και των υπηρεσιών καθώς και της εκπαίδευσης του προσωπικού που απαιτείται άμεσα για την κατασκευή και τη θέση σε λειτουργία των εν λόγω σταθμών. Δεν περιλαμβάνονται τα στοιχεία για τα οποία την ευθύνη φέρει συνήθως ο αγοραστής και συγκεκριμένα έξοδα που συνδέονται με την χωροταξική διευθέτηση, την οδοποιία, την κατασκευή του οικισμού, τις γραμμές παροχής ενέργειας, το κέντρο διανομής και τους σταθμούς παροχής ύδατος καθώς και τις δαπάνες που προκύπτουν στη χώρα του αγοραστή εξαιτίας των επίσημων διαδικασιών έγκρισης (π.χ. άδεια εγκατάστασης, άδεια κατασκευής, άδεια αποθήκευσης του καυσίμου).

Σημειώσεις και παραπομπές

(*) Ο αστερίσκος παραπέμπει στους σχετικούς ορισμούς ή ερμηνείες που αναφέρονται στην παράγραφο 22.

(1) Για τις χώρες της κατηγορίας ΙΙ που κατατάχθηκαν στην κατηγορία ΙΙΙ πριν από τις 6 Ιουλίου 1982, η ανώτατη προθεσμία αποπληρωμής είναι δέκα έτη.

(2) Τα εμπορικά επιτόκια αναφοράς (ΕΕΑ) ισοδυναμούν με τα επιτόκια βάσης συν 100 μονάδες βάσης. Για κάθε νόμισμα, το επιτόκιο βάσης μπορεί να ισοδυναμεί με:

i) ειδικά τραβηκτικά δικαιώματα τριετούς ισχύος με προθεσμία αποπληρωμής πέντε το πολύ έτη, ειδικά τραβηκτικά δικαιώματα πενταετούς ισχύος με προθεσμία αποπληρωμής από 5 έως 8,5 έτη και ειδικά τραβηκτικά δικαιώματα επταετούς ισχύος με προθεσμία αποπληρωμής άνω των 8,5 ετών ή

ii) ειδικά τραβηκτικά δικαιώματα πενταετούς ισχύος ανεξαρτήτως λήξης.

(3) i) Κάθε συμμετέχων δύναται να επιλέξει ένα από τα δύο συστήματα βασικού επιτοκίου για το νόμισμά του. Τότε, οι άλλοι συμμετέχοντες χρησιμοποιούν το σύστημα αυτό για τις χρηματοδοτήσεις που γίνονται στο νόμισμα αυτό. Ένας συμμετέχων μπορεί να αλλάξει γνώμη και να αποφασίσει να χρησιμοποιήσει το άλλο σύστημα για το νόμισμά του, υποβάλλοντας προηγουμένως προειδοποίηση έξι μηνών και με τη σύμπραξη των συμμετεχόντων. Στη συνέχεια, ο άλλοι συμμετέχοντες θα χρησιμοποιήσουν το σύστημα αυτό γι' αυτό το νόμισμα. Τα εμπορικά επιτόκια αναφοράς του γιέν είναι το μακροπρόθεσμο προτιμησιακό επιτόκιο μείον 20 βασικές μονάδες. Τα ΕΕΑ του Ecu είναι η επίσημη απόδοση, στη δευτερογενή αγορά μεσοπρόθεσμων ομολογιών Ecu του χρηματιστηρίου του Λουξεμβούργου συν 50 βασικές μονάδες. Κάθε νόμισμα έχει το βάρος που καθορίζεται από το ΔΝΤ για τον υπολογισμό του ειδικού τραβηκτικού δικαιώματος.

ii) Μετά από οποιαδήποτε εξαμηνιαία περίοδο, οποιαδήποτε μεταβολή στο μέσο επιτόκιο που σταθμίζεται με βάση το ΕΤΔ υπολογίζεται μόνο βάσει των σταθμίσεων του ΔΝΤ της δέσμης νομισμάτων των ΕΤΔ που ισχύουν κατά το τέλος της εξαμηνιαίας περιόδου.

(4) Ειδικοί μεταβατικοί κανόνες όσον αφορά συναλλαγές στο πλαίσιο συνδεδεμένων ορίων πιστώσεων βοήθειας που γνωστοποιούνται πριν τις 15 Φεβρουαρίου 1992:

- μέχρι τις 15 Αυγούστου 1992, ισχύει μια μεταβατική περίοδος για τα ισχύοντα όρια πιστώσεων, στη διάρκεια της οποίας είναι δυνατή η γνωστοποίηση εμπορικά βιώσιμων σχεδίων, χωρίς να γίνεται χρήση των ειδικών διαβουλεύσεων και διαδικασιών που αποτελούν μέρος της δέσμης του Ελσίνκι,

- η εγκυρότης των γνωστοποιήσεων αυτών που πραγματοποιούνται μετά τις 15 Φεβρουαρίου και, το αργότερο, έως τις 15 Αυγούστου, είναι ενός έτους κατ' ανώτατο όριο,

- μετά τις 15 Αυγούστου 1992, μπορεί να χορηγηθεί συνδεδεμένη βοήθεια για σχέδια που αφορούν χώρες με ΑΕΠ υπεράνω του ορίου, αλλά κατά την υπόλοιπη διάρκεια ισχύος της πίστωσης χρηματοδοτούνται μόνο μη εμπορικώς βιώσιμα σχέδια,

- οι γνωστοποιήσεις όσον αφορά τα εν λόγω σχέδια ισχύουν ένα μόνο χρόνο,

- τα συνδεδεμένα όρια πιστώσεων βοήθειας προς χώρες με ΑΕΠ υπεράνω του ορίου δεν μπορούν να παρατείνονται, και

- μόνο για το Μεξικό: οι συνδεδεμένες πιστώσεις βοήθειας μπορούν να χορηγούνται σε εμπορικώς βιώσιμα σχέδια ακόμη και μετά τις 15 Αυγούστου και έως τις 31 Δεκεμβρίου 1992, βάσει ήδη γνωστοποιηθέντων συνδεδεμένων ορίων πιστώσεων βοήθειας. Οι προσφορές όσον αφορά τα προγράμματα που γνωστοποιούνται κατά την περίοδο από 15 Αυγούστου έως 31 Δεκεμβρίου έχουν ισχύ έως ένα έτος κατ' ανώτατο όριο. Αντιθέτως, τα όρια πιστώσεων προς το Μεξικό δεν παρατείνονται μετά τις 31 Δεκεμβρίου 1992 και δεν θα είναι δυνατό να γνωστοποιηθούν εμπορικά ή μη σχέδια μετά τις 31 Δεκεμβρίου 1992.

(5) Οι συμμετέχοντες συμφωνούν στις ακόλουθες γενικές αρχές:

Η πολιτική των κρατών μελών του ΟΟΣΑ, όσον αφορά τις εξαγωγικές τους πιστώσεις και τις συνδεδεμένες πιστώσεις βοήθειας, πρέπει να είναι συμπληρωματική. Οι πολιτικές που αφορούν τις εξαγωγικές πιστώσεις πρέπει να βασίζονται στον ελεύθερο ανταγωνισμό και στην ανεμπόδιστη λειτουργία της αγοράς. Ενώ αυτές που αφορούν τις συνδεδεμένες πιστώσεις βοήθειας πρέπει να παρέχουν τους απαραίτητους εξωτερικούς πόρους σε χώρες, τομείς ή σχέδια με ελάχιστη ή καθόλου πρόσβαση στις χρηματαγορές, να εξασφαλίζουν την καλύτερη απόδοση, να συμβάλλουν στην ελαχιστοποίηση της νόθευσης του εμπορίου και στη χρησιμοποίηση των εν λόγω πόρων για αναπτυξιακούς σκοπούς.

(6) Σύμφωνα με τα αναφερόμενα στην παράγραφο 8 στοιχείο α), υπάρχουν τρεις τρόποι τους οποίους πρέπει να χρησιμοποιήσει ένας συμμετέχων, του οποίου η προσφορά δεν είναι σύμφωνη:

- κοινές στάσεις,

- δικαιολόγηση ως βοήθεια, με την ουσιώδη στήριξη των συμμετεχόντων - παράγραφος 14 στοιχείο α) σημείο 1 και παράγραφος 14 στοιχείο α) σημείο 2 και

- με επιστολή στο Γενικό Γραμματέα - παράγραφος 14 στοιχείο α) σημείο 3 - που οι συμμετέχοντες ελπίζουν ότι θα είναι ασυνήθης και σπάνια.

(7) Το 1990 το τρέχον κατά κεφαλή ΑΕΠ υπερβαίνει τα 2 465 δολάρια ΗΠΑ. Μια χώρα αποσύρεται ή περιλαμβάνεται στην κατηγορία αυτή, μόνο εφόσον δεν έχει μεταβληθεί επί δύο διαδοχικά έτη η κατηγορία της στη Διεθνή Τράπεζα. Παρά την κατάταξη των χωρών ως μη επιλέξιμων ή επιλέξιμων για τη χορήγηση συνδεδεμένης βοήθειας, η πολιτική χορήγησης συνδεδεμένης βοήθειας για τη Βουλγαρία, την Τσεχοσλοβακία, την Ουγγαρία, την Πολωνία και τη Ρουμανία καλύπτεται από τη συμφωνία των συμμετεχόντων, καθόσον χρόνο ισχύει η συμφωνία αυτή, για να αποφευχθούν πιστώσεις άλλες, εκτός από τις εξ ολοκλήρου μη επιστρεφόμενες ενισχύσεις, την επισιτιστική και την ανθρωπιστική βοήθεια. Οι υπουργοί του ΟΟΣΑ δέχτηκαν την πολιτική αυτή τον Ιούνιο του 1991.

(8) Τότε, μπορούν να ζητήσουν, μεταξύ άλλων, τα απόλουθα στοιχεία:

- εκτίμηση λεπτομερούς σκοπιμότητας/εκτίμηση του έργου,

- κατά πόσον υπάρχει ανταγωνιστική προσφορά με χρηματοδότηση χωρίς ευνοϊκούς όρους ή με χρηματοδότηση της βοήθειας,

- κατά πόσον αναμένεται ότι με το έργο θα συσσωρευθεί ή θα εξοικονομηθεί ξένο συνάλλαγμα,

- κατά πόσον υπάρχει συνεργασία με πολυμερείς οργανισμούς όπως η Διεθνής Τράπεζα,

- παρουσία ΔΑΠ (Διεθνούς Ανταγωνιστικής Προσφοράς) ειδικότερα στην περίπτωση που ο προμηθευτής της χορηγού χώρας έχει τη χαμηλότερη προσφορά,

- περιβαλλοντικές συνέπειες,

- συμμετοχή του ιδιωτικού τομέα και

- χρόνος υποβολής των κοινοποιήσεων (έστω έξι μήνες πριν από την ημερομηνία λήξηες των προσφορών ή ανάληψης των υποχρεώσεων) σχετικά με τις πιστώσεις με ευνοϊκούς όρους ή τις πιστώσεις βοήθειας.

(9) Παραπομπή στο παράρτημα ΙΧ του διακανονισμού, "μελλοντικές εργασίες".

(10) Οι όροι "συνδεδεμένη χρηματοδοτική βοήθεια" και "μερικώς συνδεδεμένη χρηματοδοτική βοήθεια" θεωρούνται ότι αποκλείουν προγράμματα βοήθειας προερχόμενα από πολυμερή ή περιφερειακά όργανα.

(11) Οι εν λόγω ορισμοί δίνονται υπό επιφύλαξη των διακρίσεων που εφαρμόζει η επιτροπή αναπτυξιακής βοήθειας ως προς την ποιότητα της βοηθειας μεταξύ της συνδεδεμένης, της μερικώς συνδεδεμένης και της άνευ όρων βοήθειας.

(12) Οι πράξεις συνδεδεμένης χρηματοδότησης μπορούν να παρουσιάζουν διάφορες μορφές όπως "μεικτή πίστωση", "μεικτή χρηματοδότηση", "από κοινού χρηματοδότηση" "παράλληλη χρηματοδότηση" ή "μεμονωμένες ολοκληρωμένες ενέργειες". Κύριο χαρακτηριστικό τους είναι ότι το ποσοστό της χρηματοδότησης με ευνοϊκούς όρους συνδέεται de jure ή de facto με το υπόλοιπο ποσοστό χρηματοδότησης, ότι είτε το ποσοστό της χρηματοδότησης που χορηγείται με τους συνήθεις όρους, είτε το ποσοστό της χρηματοδότησης που χορηγείται με ευνοϊκούς όρους, είτε ολόκληρο το χρηματοδοτικό πρόγραμμα αποτελούν στην πράξη συνδεδεμένη ή μερικώς συνδεδεμένη βοήθεια και ότι οι πόροι που χορηγούνται με ευνοϊκούς όρους παρέχονται υπό την προϋπόθεση ότι γίνεται αποδεκτό το ποσοστό της χρηματοδότησης που παρέχεται υπό συνήθεις όρους.

Η de facto σύνδεση ή συνδυασμός καθορίζεται από παράγοντες όπως η ύπαρξη άτυπων συμφωνιών μεταξύ της παραλήπτριας και της χορηγούσας αρχής, η πρόθεση της χορηγούσας αρχής να διευκολύνει τη δυνατότητα αποδοχής ενός χρηματοδοτικού προγράμματος χρησιμοποιώντας τη δημόσια αναπτυξιακή βοήθεια, η πραγματική σύνδεση του συνόλου του χρηματοδοτικού προγράμματος με την πραγματοποίηση αγορών στη χορηγούσα χώρα, ο βαθμός σύνδεσης της δημόσιας αναπτυξιακής βοήθειας και οι όροι της προσφοράς ή/και της σύμβασης για κάθε χρηματοδοτική συναλαγή, ή οποιαδήποτε άλλη πρακτική η οποία καθορίζεται από την Επιτροπή Αναπτυξιακής Βοήθειας ή από τους συμμετέχοντες, στην οποία υπάρχει μια de facto σύνδεση μεταξύ δύο ή περισσότερων συνιστωσών της χρηματοδότησης.

Καμία από τις ακόλουθες πρακτικές δεν εμποδίζει τη διαπίστωση της ύπαρξης μιας de facto σύνδεσης: η κατάτμιση της σύμβασης μέσω της ξεχωριστής γνωστοποίησης των συνιστωσών της σύμβασης, η κατάτμιση συμβάσεων που χρηματοδοτούνται σε πολλά στάδια, η μη γνωστοποίηση αλληλένδετων τμημάτων μιας σύβασης, η μη γνωστοποίηση λόγω μερικής αποσύνδεσης ενός χρηματοδοτικού προγράμματος.

(13) Σε περίπτωση αμφιβολίας για το αν μια ορισμένη τακτική χρηματοδότησης εντάσσεται στα πλαίσια του ανωτέρω ορισμού, η χορηγούσα χώρα παρέχει τα στοιχεία που αποδεικνύουν ότι η πρακτική αυτή είναι άνευ όρων.

(14) Στην περίπτωση προσφοράς ιδίων όρων, το ποσοστό επιδότησης οποιασδήποτε άλλης χρηματοδοτικής ροής από το δημόσιο τομέα στην αρχική προσφορά ενός συμμετέχοντος θα λαμβάνεται υπόψη κατά τον υπολογισμό του ποσοστού επιδότησης της αρχικής προσφοράς, εφόσον η προσφορά την οποία υποβάλλει ένας συμμετέχων που επιθυμεί να παράσχει ακριβώς όμοιους όρους περιλαμβάνει άλλη χρηματοδοτική ροή από το δημόσιο τομέα του λαμβάνεται υπόψη στο ποσοστό επιδότησης, ακόμη και αν το ποσοστό επιδότησης της άλλης χρηματοδοτικής ροής από το δημόσιο τομέα είναι χαμηλότερο από το επιτρεπόμενο κατώτατο όριο.

(15) Σε περίπτωση μεταβολής του νομίσματος πριν από τη σύναψη της σύμβασης, θα πρέπει να γίνει αναθεώρηση της γνωστοποίησης. Το προέξοφλητικό επιτόκιο που θα χρησιμοποιηθεί για τον υπολογισμό του ποσοστού επιδότησης θα είναι το επιτόκιο που ισχύει κατά τη στιγμή της αναθεώρησης. Ωστόσο, εάν στην αρχική γνωστοποίηση αναφέρεται ένα εναλλακτικό νόμισμα και παρέχονται όλα τα αναγκαία στοιχεία, δεν είναι αναγκαία η αναθεώρηση.

ΠΡΩΤΟΚΟΛΛΟ

ΟΙ ΣΥΜΜΕΤΕΧΟΝΤΕΣ ΣΤΗ ΣΥΝΑΙΝΕΣΗ,

Εκτιμώντας:

ότι, κατά το Συμβούλιο του Οργανισμού Οικονομικής Συνεργασίας και Αναπτύξεως που συνήλθε στις 17 και 18 Μαΐου 1983, σε υπουργικό επίπεδο, οι υπουργοί προσκάλεσαν τις αρμόδιες αρχές του Οργανισμού να ενεργήσουν ταχέως για τη βελτίωση των ρυθμίσεων που ισχύουν, έτσι ώστε να ενισχυθεί, με όλα τα κατάλληλα μέσα, η διαφάνεια και η πειθαρχία στον τομέα της βοήθειας και των χρηματοδοτήσεων με ευνοϊκούς όρους που συνδέονται με το εμπόριο-

ότι οι συμμετέχοντες στη συναίνεση αναγνωρίζουν το πλεονέκτημα που ενδέχεται να προκύψει από τον καθορισμό κοινής στάσης όσον αφορά τους πιστωτικούς όρους για δεδομένη συναλλαγή και από τη μέγιστη χρησιμοποίηση των ρυθμίσεων που υπάρχουν όσον αφορά την ανταλλαγή πληροφοριών σε πρόωρη φάση-

ότι το σύστημα ανταλλαγής πληροφοριών (παράρτημα VI) θέτει τις βάσεις των κανόνων για την ανταλλαγή πληροφοριών μεταξύ των μελών της ομάδος του ΟΟΣΑ σχετικά με τις εξαγωγικές πιστώσεις και τις εγγυήσεις πιστώσεων-

ότι το εν λόγω σύστημα θέτει τις διαδικασίες που πρέπει να ακολουθούνται στην περίπτωση που όλα τα μέλη, τα οποία συμμετέχουν σε μια ανταλλαγή πληροφοριών, συμφωνούν να δεχτούν να αποτελέσουν οι πιστωτικοί όροι για συγκεκριμένη συναλλαγή αντικείμενο αυστηρής δέσμευσης-

ότι, σε συνάντηση της ομάδας συναίνεσης του ΟΟΣΑ τον Απρίλιο 1984, όλοι οι συμμετέχοντες ανέλαβαν τη δέσμευση να προβούν, ευνοϊκά διατεθειμένοι, σε απευθείας συνομιλίες εάν το ζητήσει ένας συμμετέχων εφόσον πρόκειται για σημαντική συναλλαγή-

ότι αυτή η ανάληψη υποχρέωσης δικαιολογείται από τη μη ικανοποιητική λειτουργία των διαδικασιών ανταλλαγής πληροφοριών που υπάρχουν σε ορισμένες σημαντικές συναλλαγές-

ότι υπάρχει κίνδυνος να υπονομευθεί η εφαρμογή των διατάξεων της συναίνεσης εάν δεν λειτουργήσουν ικανοποιητικά οι διαδικασίες ανταλλαγής πληροφοριών-

ότι υπάρχει κίνδυνος η αποδυνάμωση της πειθαρχίας της συναίνεσης να προκαλέσει έναν αντιπαραγωγικό ανταγωνισμό στον τομέα των εξαγωγικών πιστώσεων ή/και των συνδεδεμένων πιστώσεων βοήθειας και αύξηση των επιδοτήσεων-

ότι η αναζήτηση κοινής στάσης δεν εμποδίζει τους συμμετέχοντες να ασκούν τα δικαιώματά τους και να είναι ελεύθερα να εξασφαλίσουν ή να χρηματοδοτούν πιστώσεις για δεδομένη συναλλαγή, στα πλαίσια των διεθνών τους υποχρεώσεων,

ΑΠΟΦΑΣΙΖΟΥΝ ΤΑ ΕΞΗΣ:

Στα πλαίσια των υπαρχουσών διαδικασιών στον τομέα των εξαγωγικών πιστώσεων που λαμβάνουν δημόσια στήριξη και των πιστώσεων βοήθειας υπό όρους, και για να βελτιωθεί η διαφάνεια, οι συμμετέχοντες:

1. Επιβεβαιώνουν ότι θα καταβάλλουν κάθε προσπάθεια για να προσκομίσουν τις περισσότερες δυνατές λεπτομέρειες σχετικά με τους όρους και τις προϋποθέσεις πίστωσης που προβλέπουν ενδεχομένως να παράσχουν για τη συναλλαγή που αποτελεί αντικείμενο ανταλλαγής πληροφοριών.

2. Αναγνωρίζουν ότι τα συμφέροντα των συμμετεχόντων εξυπηρετούνται καλύτερα εάν επιτευχθεί συμφωνία σε πρόωρη φάση σχετικά με μια κοινή στάση όσον αφορά τους πιστωτικούς όρους για δεδομένη συναλλαγή και εφόσον τηρούνται οι διατάξεις της συμφωνίας αυτής.

3. Επιβεβαιώνουν, συνεπώς, την ανάγκη να προωθήσουν τις κοινές στάσεις, ιδίως όσον αφορά τις σημαντικές συναλλαγές.

4. Αναγνωρίζουν ότι, σε ορισμένες περιπτώσεις, ιδίως όταν θεωρείται ότι οι υπάρχουσες διαδικασίες ανταλλαγής πληροφοριών δεν λειτουργούν ικανοποιητικά, διαπροσωπικές διαβουλεύσεις είναι δυνατόν να διευκολύνουν την υιοθέτηση κοινής στάσης.

5. Αναλαμβάνουν, υπό τις συνθήκες αυτές, να ανταποκρίνονται ευνοϊκά σε κάθε αίτημα για προσωπικές διαβουλεύσεις σε πρόωρη φάση και να συμμετάσχουν σε κάθε συνάντηση που οργανώνεται για να επιτευχθεί κοινή στάση σχετικά με τους πιστωτικούς όρους, κατόπιν συμφωνίας με τους άλλους ενδιαφερόμενους συμμετέχοντες. Σχετικά με αυτό, θα δοθεί ιδιαίτερη σημασία στην τήρηση και στην κοινή ερμηνεία των κατευθυντήριων γραμμών.

6. Επιπλέον, επιβεβαιώνουν τη σημασία που αποδίδουν στην αυστηρή τήρηση των διαδικασιών γνωστοποίησης που προβλέπονται στο διακανονισμό.

ΠΑΡΑΡΤΗΜΑ Ι

ΠΙΝΑΚΑΣ ΣΥΜΜΕΤΕΧΟΝΤΩΝ

Αυστραλία

Αυστρία

Καναδάς

Ευρωπαϊκή Οικονομική Κοινότητα(19)

Φινλανδία

Ιαπωνία

Νέα Ζηλανδία

Νορβηγία

Σουηδία

Ελβετία

Ηνωμένες Πολιτείες

ΠΑΡΑΡΤΗΜΑ ΙΙ

ΣΥΜΦΩΝΙΑ ΟΣΟΝ ΑΦΟΡΑ ΤΙΣ ΕΞΑΓΩΓΙΚΕΣ ΠΙΣΤΩΣΕΙΣ ΓΙΑ ΤΑ ΠΛΟΙΑ

Ι

1. Για κάθε σύμβαση που αφορά νέο πλοίο ή μετατροπή πλοίου(20) που θα αποτελέσει αντικείμενο διαπραγματεύσεων από 1ης Δεκεμβρίου 1979, οι συμμετέχοντες στην παρούσα συμφωνία συμφωνούν να καταργήσουν τις δημόσιες διευκολύνσεις(21) που ισχύουν στο θέμα των εξαγωγικών πιστώσεων και να μη θεσπίσουν στον τομέα αυτό καμία άλλη κρατική διευκόλυνση που θα επέτρεπε:

i) να υπερβαίνει η ανώτατη διάρκεια εξόφλησης τα 8,5 έτη(22) από την παράδοση και να πραγματοποιείται η εξόφληση αυτή με άλλο τρόπο εκτός από την καταβολή ισόποσων δόσεων σε τακτικά διαστήματα, που κανονικά είναι εξαμηνιαία και που σε καμία περίπτωση δεν υπερβαίνουν τους 12 μήνες,

ii) να καταβάλλεται το αργότερο κατά την παράδοση λιγότερο από το 20 % της συμβατικής τιμής,

iii) να εισπραχθεί καθαρό επιτόκιο, χωρίς οποιαδήποτε επιβάρυνση, κατώτερο από 8 %(23) .

2. Αυτό το ελάχιστο επιτόκιο 8 % ισχύει για την πίστωση στην οποία παρέχεται κρατική στήριξη και η οποία χορηγείται είτε από τον κατασκευαστή στον αγοραστή (περίπτωση συναλλαγής με πίστωση του προμηθευτή) είτε από τράπεζα ή άλλο τρίτο μέρος της χώρας του κατασκευαστή στον αγοραστή είτε άλλο τρίτο μέρος της χώρας του αγοραστή (περίπτωση συναλλαγής με πίστωση του αγοραστή), ανεξάρτητα αν η κρατική στήριξη παρέχεται για το σύνολο της πίστωσης ή για ένα μόνο μέρος της.

3. Το ελάχιστο επιτόκιο για τις πιστώσεις που χορηγούνται, με στήριξη των κυβερνήσεων που μετέχουν στη συμφωνία, στον κατασκευαστή ή σε άλλο τρίτο μέρος, στη χώρα του κατασκευαστή, με σκοπό να καταστεί δυνατή η χορήγηση πιστώσεων στον εφοπλιστή ή σε άλλο τρίτο μέρος στη χώρα του εφοπλιστή, ανεξάρτητα αν η δημόσια αυτή στήριξη παρέχεται για το σύνολο της πιστώσεως ή για ένα μόνο μέρος της.

4. Σε περίπτωση συμμετοχής άλλων δημόσιων οργανισμών κατά την εφαρμογή μέτρων προώθησης των εξαγωγών, οι συμμετέχοντες συμφωνούν να ασκήσουν όλη τους την επιρροή για να εμποδίσουν τη χρηματοδότηση των εξαγωγών με όρους που αντίκεινται στις ανωτέρω διατυπούμενες αρχές.

5. Οι συμμετέχοντες αναγνωρίζοντας ότι είναι ιδιαίτερα επιθυμητό να τεθεί ένα όριο στους όρους των εξαγωγικών πιστώσεων συμφωνούν επίσης να καταβάλουν κάθε προσπάθεια ώστε να παρέχονται με άλλα μέσα στους αγοραστές όροι ευνοϊκότεροι από τους προαναφερθέντες.

6. Αν ένας από τους συμμετέχοντες στη συμφωνία επιθυμεί, όταν συντρέχουν πραγματικοί λόγοι ενίσχυσης, να παραχωρήσει ευνοϊκότερους όρους σε μια ειδική περίπτωση, μπορεί να το κάνει με την προϋπόθεση να γνωστοποιήσει αυτή την απόφασή του σε όλους τους συμμετέχοντες στη συμφωνία με έγκαιρη ειδοποιήση και ακολουθώντας τη διαδικασία που προβλέπεται για το σκοπό αυτό. Στις περιπτώσεις αυτές ο όρος "έγκαιρη ειδοποίηση" σημαίνει ότι οι υπόλοιποι συμμετέχοντες στη συμφωνία πρέπει να ειδοποιούνται κατά το δυνατό έξι τουλάχιστον βδομάδες πριν δοθεί υπόσχεση σε οποιδήποτε στάδιο των διαπραγματεύσεων παροχής κεφαλαίων για το σκοπό αυτό και οπωσδήποτε έξι βδομάδες πριν εγκριθεί η παροχή αυτών των κεφαλαίων.

7. Πρέπει επίσης να προηγηθεί κοινοποίηση, κατά τη διαδικασία που συμφώνησαν μεταξύ τους τα συμμετέχοντα μέρη, κάθε απόφασης που λαμβάνεται για εξαιρετικούς λόγους, πλην εκείνων που προσδιορίζονται στη ρήτρα 6 και η οποία επιτρέπει την παραχώρηση όρων ευνοϊκότερων, κατά οποιονδήποτε τρόπο, από τους όρους της συμφωνίας. Δεν χορηγείται στήριξη (συμπεριλαμβανόμενης της ενίσχυσης) σε παραγγελία που οριστικοποιήθηκε(24) , με ευνοϊκότερους όρους, χωρίς να έχουν ενημερωθεί προηγουμένως, σύμφωνα με τη διαδικασία που έχει συμφωνηθεί, οι άλλοι συμμετέχοντες στη συμφωνία.

8. Κάθε συμμετέχων στη συμφωνία δύναται, εφόσον τηρήσει τις συμφωνηθείσες από τους συμμετέχοντες διαδικασίες, να παραχωρεί, σε ειδικές περιπτώσεις, ευνοϊκότερους όρους με σκοπό, είτε να τους ευθυγραμμίσει προς τους όρους των συναλλαγών στις οποίες παρέχεται κρατική στήριξη είτε να περιορίσει τις επιπτώσεις παραβάσεων των ανωτέρω όρων από άλλους συμμετέχοντες στη συμφωνία ή ακόμα να αντιμετωπίσει το ανταγωνισμό των χωρών που δεν συμμετέχουν στη συμφωνία.

ΙΙ

9. Κάθε συμμετέχων στη συμφωνία δύναται να ζητήσει από τους άλλους συμμετέχοντες πληροφορίες για τους όρους κάθε κρατικής στήριξης που παρέχεται σε σύμβαση εξαγωγής με σκοπό να βεβαιωθεί ότι οι όροι αυτοί δεν αντιβαίνουν στις αρχές του διακανονισμού. Οι συμμετέχοντες αναλαμβάνουν την υποχρέωση να παρέχουν στο μέτρο του δυνατού κάθε ζητηθείσα πληροφορία στο συντομότερο δυνατό διάστημα. Σύμφωνα με τους κανονισμούς και την πρακτική του ΟΟΣΑ κάθε συμμετέχων δύναται να ζητήσει από το Γενικό Γραμματέα να ενεργήσει εξ ονόματός του για το εν λόγω θέμα και να ανακοινώσει τις πληροφορίες που θα λάβει σε όλους τους συμμετέχοντες στη συμφωνία.

10. Κάθε συμμετέχων αναλαμβάνει την υποχρέωση να γνωστοποιήσει στο Γενικό Γραμματέα το σύστημα που χρησιμοποιεί για τη χορήγηση κρατικής στήριξης και τα μέσα για την εφαρμογή της συμφωνίας.

ΙΙΙ

11. Η παρούσα συμφωνία παράγει αποτελέσματα, είτε από τη στιγμή που όλα τα μέλη της ομάδας εργασίας αριθ. 6 θα έχουν κοινοποιήσει στο Γενικό Γραμματέα την προσχώρησή τους, είτε από τη στιγμή που οι συμμετέχοντες, έχοντας κοινοποιήσει την προσχώρησή τους στο Γενικό Γραμματέα, αποφασίσουν ότι έχει διαμορφωθεί αντιπροσωπευτική πλειοψηφία μελών της ομάδας εργασίας αριθ. 6. Αν ένας από τους συμμετέχοντες δεν συμμερίζεται τη γνώμη των άλλων όσον αφορά τη διαμόρφωση αντιπροσωπευτικής πλειοψηφίας, δεν δεσμεύεται από την απόφασή τους. Τα άλλα μέλη του ΟΟΣΑ δύνανται επίσης να προσχωρήσουν στη συμφωνία.

12. Η παρούσα συμφωνία αναθεωρείται κάθε φορά που το ζητούν οι συμμετέχοντες και, οπωσδήποτε, τουλάχιστον μία φορά κατ' έτος. Κάθε σημμετέχων δύναται να αποχωρήσει από τη συμφωνία αφού προηγουμένως γνωστοποιήσει στους άλλους συμμετέχοντες την πρόθεσή του, με ειδοποίηση προ τριών ημερολογιακών μηνών. Κατά τη διάρκεια αυτής της περιόδου, η ομάδα εργασίας αριθ. 6 συγκαλείται μετά από αίτηση οποιουδήποτε άλλου συμμετέχοντος για να αναθεωρήσει το διακανονισμό και κάθε άλλος συμμετέχων δύναται, αφού γνωστοποιήσει την πρόθεσή του στους υπόλοιπους, να αποχωρήσει από τη συμφωνία την ίδια ημέρα που αποχωρεί και ο συμμετέχων που ειδοποίηση πρώτος.

Σημειώσεις και παραπομπές

(1) Ως μετατροπή πλοίου νοούνται όλες οι εργασίες μετατροπής ποντοπόρου σκάφους μεγαλύτερου από 1 000 κόρους ολικής χωρητικότητας (TJB) που επιφέρουν ριζική μεταβολή του σχεδίου φορτώσεως, του σκάφους ή του συστήματος προώσεως.

(2) Δημόσιες διευκολύνσεις είναι όσες επιτρέπουν να αναληφθεί η ασφάλιση, η εγγύηση ή η χρηματοδότηση των πιστώσεων από τα κράτη ή από κρατικούς οργανισμούς ή με οποιαδήποτε άλλη μορφή άμεσης ή έμμεσης συμμετοχής της κυβέρνησης.

(3) Δεδομένης της ειδικής φύσης των συναλλαγών για τα πλοία που μεταφέρουν φυσικό υγροποιημένο αέριο, η διάρκεια της επιτρεπόμενης πίστωσης για αυτό μόνο τον τύπο πλοίων ανέρχεται σε σε δέκα έτη.

(4) Ως καθαρό επιτόκιο, χωρίς οιαδήποτε επιβάρυνση, νοείται το τμήμα του κόστους της πίστωσης (εξαιρουμένων των τελών για την ασφάλιση των πιστώσεων ή/και κάθε είδους τραπεζικών εξόδων) το οποίο καταβάλλεται σε τακτικά διαστήματα καθ' όλη τη διάρκεια της πίστωσης και είναι άμεσα συνδεδεμένο με το ύψος της πίστωσης.

(5) Μια παραγγελία θεωρείται ότι έχει οριστικοποιηθεί όταν ο αγοραστής έχει αναλάβει αμετάκλητα, βάσει γραπτής και υπογεγραμμένης σύμβασης, την υποχρέωση να αγοράσει από τον εξαγωγέα και να πληρώσει σύμφωνα με τους όρους που έχουν καθοριστεί ακόμα και αν η εκτέλεση της σύμβασης υπόκειται σε επιφυλάξεις τις οποίες μόνο ο εξαγωγέας έχει το δικαίωμα να άρει.

ΠΑΡΑΡΤΗΜΑ ΙΙΙ

ΕΠΙΜΕΡΟΥΣ ΣΥΜΦΩΝΙΑ ΟΣΟΝ ΑΦΟΡΑ ΤΙΣ ΕΞΑΓΩΓΙΚΕΣ ΠΙΣΤΩΣΕΙΣ ΓΙΑ ΤΟΥΣ ΠΥΡΗΝΙΚΟΥΣ ΣΤΑΘΜΟΥΣ ΗΛΕΚΤΡΟΠΑΡΑΓΩΓΗΣ

Α. Μορφή και πεδίο εφαρμογής

Η παρούσα επιμέρους συμφωνία:

- συμπληρώνει το διακανονισμό σχετικά με τις κατευθυντήριες γραμμές για τις εξαγωγικές πιστώσεις στις οποίες παρέχεται κρατική στήριξη,

- ορίζει τις συμπληρωματικές κατευθυντήριες γραμμές που εφαρμόζονται στις εξαγωγικές πιστώσεις στις οποίες παρέχεται δημόσια στήριξη που αφορούν νέες συμβάσεις για την εξαγωγή πλήρων πυρηνικών σταθμών ηλεκτροπαραγωγής ή τμημάτων τους. Περιλαμβάνονται όλα τα στοιχεία, εξοπλισμός, υλικά και υπηρεσίες, καθώς και εκπαίδευση του προσωπικού, που απαιτούνται άμεσα για την κατασκευή και την εκμετάλλευση αυτών των πυρηνικών σταθμών(25) ,

- δεν ισχύει για ότι είναι συνήθως υπεύθυνος ο αγοραστής, και συγκεκριμένα για έξοδα που έχουν σχέση με τη χωροταξική διευθέτηση, την οδοποιία, την κατασκευή οικισμών, την ηλεκτροδότηση, το κέντρο διανομής και την υδροδότηση, καθώς και για έξοδα που προκύπτουν από επίσημες διαδικασίες έγκρισης στη χώρα του αγοραστή (π.χ. άδεια εγκατάστασης, άεια κατασκευής, άδεια αποθήκευσης καυσίμου).

Β. Πιστωτικοί όροι και προϋποθέσεις

α) Ανώτατη προθεσμία αποπληρωμής

Η ανώτατη προθεσμία αποπληρωμής μιας πίστωσης στην οποία παρέχεται δημόσια στήριξη είναι 15 έτη.

β) Ελάχιστο επιτόκιο

i) Χώρες προορισμού κατηγορίας Ι και ΙΙ

Ειδικά εμπορικά επιτόκια αναφοράς (ΕΕΕΑ)

ii) Χώρες προορισμού κατηγορίας ΙΙΙ

Τρέχον επιτόκιο βασιζόμενο στο ΕΤΔ του διακανονισμού συν 100 βασικές μονάδες ή ΕΕΕΑ. Ως "επιτόκιο βασιζόμενο στο ΕΤΔ" ορίζεται το σχετικό επιτόκιο βάσης που προσδιορίζεται στην παράγραφο 5 στοιχείο β) του διακανονισμού που εφαρμόζεται σε πιστώσεις με τη μεγαλύτερη προθεσμία αποπληρωμής οι οποίες προορίζονται για τις χώρες της κατηγορίας ΙΙΙ.

iii) Παρά τα σημεία i) και ii), σε περιπτώσεις κατά τις οποίες η ανάληψη υποχρέωσης με σταθερό επιτόκιο περιορίζεται αρχικά σε μια ανώτατη περίοδο που δεν υπερβαίνει τα 15 έτη από την ημερομηνία ανάθεσης της σύμβασης, το ελάχιστο επιτόκιο για την εν λόγω περίοδο είναι το τρέχον επιτόκιο βασιζόμενο στο ΕΤΔ του Διακανονισμού σύν 75 βασικές μονάδες ή το ΕΕΕΑ. Για την εναπομένουσα περίοδο μέχρι την οριστική αποπληρωμή του δανείου, η δημόσια στήριξη περιορίζεται σε εγγυήσεις ή στήριξη του επιτοκίου με τον ανάλογο ΕΕΕΑ που θα ισχύει κατά την ημερομηνία αναπροσαρμογής. Σε καμία περίπτωση η ανώτατη περίοδος αποπληρωμής δεν μπορεί να υπερβαίνει τα 15 χρόνια.

iv) Για όλα τα νομίσματα που χρησιμοποιούν οι συμμετέχοντες στις πιστώσεις στις οποίες παρέχεται κρατική στήριξη, τα ειδικά εμπορικά επιτόκια αναφοράς (ΕΕΕΑ) είναι τα αντίστοιχα ΕΕΕΑ του διακανονισμού σύν 75 βασικές μονάδες(26) . Αν για ένα νόμισμα ισχύει παραπάνω από ένα ΕΕΕΑ, τότε εφαρμόζεται το ΕΕΕΑ που αντιστοιχεί στην ανώτατη προθεσμία αποπληρωμής.

γ) Επιτόπια έξοδα και κεφαλαιοποίηση των τόκων

Η δημόσια χρηματοδοτική στήριξη σε επιτόκια που διαφέρουν από τα ΕΕΕΑ τόσο για τις επιτόπιες δαπάνες όσο και για την κεφαλαιοποίηση των τόκων που προκύπτουν πρίν από την ημερομηνία έναρξης, δεν μπορεί να καλύπτει συνολικά και για τις δύο περιπτώσεις ποσό που να υπερβαίνει το 15 % της αξίας της εξαγωγής.

Γ. Δημόσια στήριξη για πυρηνικά καύσιμα(27)

i) Το αρχικό φορτίο καυσίμου περιλαμβάνει μόνο:

- τον αρχικό πυρήνα και

- δύο διαδοχικές επαναφορτίσεις που δεν υπερβαίνουν συνολικά τα 2/3 του πυρήνα.

Η δημόσια στήριξη για το αρχικό φορτίο καυσίμου καλύπτει ανώτατη προθεσμία αποπληρωμής τεσσάρων ετών από την παράδοση. Το ελάχιστο επιτόκιο για το αρχικό φορτίο καυσίμου καθορίζεται σύμφωνα με το διακανονισμό.

ii) Η δημόσια στήριξη για τις ακόλουθες επαναφορτίσεις πυρηνικού καυσίμου θα παρέχεται χωρίς επιδότηση επιτοκίου (δηλαδή μπορούν να παρασχεθούν μόνο εγγυήσεις ή χρηματοδότηση σε ΕΕΕΑ) και η προθεσμία αποπληρωμής δεν μπορεί να υπερβαίνει τα δύο χρόνια μετά την παράδοση. Εννοείται ότι η προθεσμία αποπληρωμής που υπερβαίνει τους έξι μήνες έχει εξαιρετικό χαρακτήρα και, για το λόγο αυτό, εφαρμόζονται οι διαδικασίες που προβλέπονται στην παράγραφο 14 στοιχείο α) του διακανονισμού.

iii) Η επανεπεξεργασία και η διαχείριση του αναλωθέντος καυσίμου (συμπεριλαμβανομένης της διάθεσης των αποβλήτων) πληρώνεται τοις μετρητοίς.

Δ. Ελεύθερο καύσιμο ή υπηρεσίες

Οι συμμετέχοντες δεν παρέχουν ελεύθερο πυρηνικό καύσιμο ή υπηρεσίες.

Ε. Υπό όρους πιστώσεις βοήθειας

Οι συμμετέχοντες δεν παρέχουν υπό όρους πιστώσεις βοήθειας, μεικτή χρηματοδότηση (όπως ορίζεται από την Επιτροπή Αναπτυξιακής Βοήθειας), δάνεια ενίσχυσης ή επιχορηγήσεις ή οποιοδήποτε άλλο είδος χρηματοδότησης με ευνοϊκότερους όρους πίστωσης από αυτούς που ορίζονται στην παρούσα συμφωνία.

ΣΤ. Προηγούμενη γνωστοποίηση και διαβούλευση

Οι συμμετέχοντες ενημερώνονται και διαβουλεύονται μεταξύ τους σύμφωνα με τους όρους που έχουν συμφωνηθεί στο προσάρτημα της παρούσας συμφωνίας.

Ζ. Αναθεώρηση

Οι διατάξεις της παρούσας επιμέρους συμφωνίας υπόκεινται σε αναθεώρηση, κάθε χρόνο, κανονικά κατά την εαρινή συνάντηση των συμμετεχόντων.

Σημειώσεις και παραπομπές

(1) Όταν ένας μεμονωμένος προμηθευτής παρέχει εξοπλισμό για τον οποίο δεν έχει την ευθύνη της λειτουργίας, τότε μπορεί να προσφέρει ως εναλλακτική λύση ΕΕΑ ή υπό την προϋπόθεση ότι η ανώτατη προθεσμία αποπληρωμής από την ημερομηνία της σύμβασης δεν υπερβαίνει τα δέκα έτη.

(2) Εκτός από το γιέν της Ιαπωνίας, τα ΕΕΕΑ είναι το ΕΕΑ του διακανονισμού επαυξημένο κατά 40 βασικές μονάδες.

(3) Εννοείται ότι, προς το παρόν, δεν ισχύουν ευνοϊκότεροι όροι χρηματοδότησης από αυτούς που ισχύουν για την προμήθεια πυρηνικού καυσίμου για την επιμέρους προμήθεια των υπηρεσιών εμπλουτισμού ουρανίου.

Προσάρτημα

Προηγούμενες διαβουλεύσεις όσον αφορά τους όρους με τους οποίους παρέχονται εξαγωγικές πιστώσεις για πυρηνικούς σταθμούς παραγωγής ηλεκτρικής ενέργειας

1. Εν όψει της προηγούμενης πρακτικής εμπειρίας με ένα μεγάλο σχέδιο και έχοντας υπόψη την πρόοδο που σημειώθηκε σε ορισμένα ζητήματα κατά τις τρέχουσες διαπραγματεύσεις οι συμμετέχοντες αναγνωρίζουν τα πλεονεκτήματα που δύνανται να προκύψουν εάν, μέχρις, ότου επιτευχθεί συμφωνία σχετικά με ένα επίσημο διακανονισμό όσον αφορά τις εξαγωγικές πιστώσεις για τους πυρηνικούς σταθμούς παραγωγής ηλεκτρικής ενέργειας, υιοθετηθεί κοινή στάση όσον αφορά τους πιστωτικούς όρους για ορισμένες συναλλαγές εξαγωγικών πιστώσεων για τέτοιου είδους σταθμούς. Για το λόγο αυτό συμφώνησαν, ως προσωρινό μέτρο, την πραγματοποίηση προηγούμενων διαπραγματεύσεων, σε όλες τις περιπτώσεις κατά τις οποίες ένας συμμετέχων προτίθεται να παράσχει στήριξη σε μια τέτοιου είδους συναλλαγή.

2. Προς το σκοπό αυτό ο συμμετέχων που κινεί τη διαδικασία των διαβουλεύσεων γνωστοποιεί, με μέσα ταχείας επικοινωνίας, δέκα τουλάχιστον ημέρες πριν από τη λήψη τελικής απόφασης σε όλους τους άλλους συμμετέχοντες τους όρους που προτίθεται να υποστηρίξει, διευκρινίζοντας, μεταξύ άλλων, τα ακόλουθα σημεία:

α) πληρωμές τοις μετρητοίς-

β) προθεσμία αποπληρωμής (συμπεριλαμβανόμενου του σημείου έναρξης της πίστωσης, της συχνότητας των δόσεων για την αποπληρωμή του αρχικού κεφαλαίου της πίστωσης, καθώς και αν οι δόσεις αυτές είναι ισόποσες)-

γ) Το νόμισμα και την αξία της σύμβασης (σύμφωνα με την παράγραφο 7 του παραρτήματος V)-

δ) το επιτόκιο-

ε) τη στήριξη για τις επιτόπιες δαπάνες (συμπεριλαμβάνονται το συνολικό κόστος των επιτόπιων δαπανών εκφρασμένων ως ποσοστό της συνολικής αξίας των αγαθών και των υπηρεσιών που εξάγονται, οι όροι αποπληρωμής και το είδος της στήριξης που θα παρασχεθεί)-

στ) το τμήμα του σχεδίου που θα χρηματοδοτηθεί, αναφέροντας ξεχωριστά τα στοιχεία για την αρχική φόρτωση καυσίμου, όπου αυτό είναι αναγκαίο-

ζ) οποιαδήποτε άλλη σχετική πληροφορία, συμπεριλαμβανόμενων των αναφορών σε σχετικές υποθέσεις.

3. Κάθε συμμετέχων που έχει λάβει την αρχική γνωστοποίηση εκ μέρους του συμμετέχοντος που ζήτησε διαβουλεύσεις δεν λαμβάνει οριστική απόφαση όσον αφορά τους όρους που θα υποστηρίξει κατά τις ακόλουθες δέκα ημέρες, αλλά προβαίνει σε ανταλλαγή, απόψεων εντός πέντε ημερών με όλους τους άλλους συμμετέχοντες στις διαβουλεύσεις όσον αφορά τους κατάλληλους πιστωτικούς όρους για την εν λόγω συναλλαγή, με στόχο την επίτευξη κοινής στάσης ως προς τους όρους αυτούς:

4. Εάν, μέσω της προαναφερθείσας διαδικασίας ανταλλαγής απόψεων με μέσα ταχείας επικοινωνίας και εντός δέκα ημερών μετά τη λήψη της αρχικής γνωστοποίησης δεν επιτευχθεί κοινή στάση, η οριστική απόφαση κάθε συμμετέχοντος στις διαβουλεύσεις θα καθυστερήσει κατά δέκα ακόμη ημέρες, περίοδο κατά την οποία θα καταβληθούν περαιτέρω προσπάθειες για την επίτευξη κοινής στάσης μέσω διαπροσωπικών διαβουλεύσεων.

ΠΑΡΑΡΤΗΜΑ IV

ΕΠΙΜΕΡΟΥΣ ΣΥΜΦΩΝΙΑ ΣΧΕΤΙΚΑ ΜΕ ΤΙΣ ΕΞΑΓΩΓΙΚΕΣ ΠΙΣΤΩΣΕΙΣ ΓΙΑ ΤΑ ΑΕΡΟΣΚΑΦΗ ΠΟΛΙΤΙΚΗΣ ΑΕΡΟΠΟΡΙΑΣ

Κεφάλαιο Ι

ΜΕΓΑΛΑ ΕΜΠΟΡΙΚΑ ΑΕΡΟΣΚΑΦΗ

1. Μορφή και πεδίο εφαρμογής

Το παρόν κεφάλαιο συμπληρώνει το διακανονισμό για τις κατευθυντήριες γραμμές όσον αφορά τις εξαγωγικές πιστώσεις στις οποίες παρέχεται δημόσια στήριξη. Καθορίζει τις ειδικές συμπληρωματικές κατευθυντήριες γραμμές που εφαρμόζονται για τις εξαγωγικές πιστώσεις στις οποίες παρέχεται δημόσια στήριξη για τη χρηματοδότηση των πωλήσεων ή των χρηματοδοτικών μισθώσεων μεγάλων αεροσκαφών πολιτικής αεροπορίας που απαριθμούνται στην προσθήκη και αντικαθιστά τις διατάξεις παγιοποίησης ("STANDSTILL") του ΟΟΣΑ (TC/ECG/M. 75.1 σημείο 6 και παράρτημα ΙΙΙ-Α) όσον αφορά τα αεροσκάφη αυτά.

2. Στόχοι του παρόντος κεφαλαίου

Στόχος του παρόντος κεφαλαίου είναι η επίτευξη της αρμονικής ισορροπίας, με την οποία, σε όλες τις αγορές:

- εξισώνονται οι ανταγωνιστικοί χρηματοοικονομικοί όροι μεταξύ των συμμετεχόντων,

- εξουδετερώνεται το στοιχείο των όρων χρηματοδότησης εκ μέρους των συμμετεχόντων ως παράγοντας επιλογής μεταξύ ανταγωνιστικών αεροσκαφών και

- αποφεύγονται οι στρεβλώσεις του ανταγωνισμού.

3. Όροι και συνθήκες χρηματοδότησης

α) Πληρωμές τοις μετρητοίς

Η πληρωμή τοις μετρητοίς ανέρχεται σε 15 % τουλάχιστον της συνολικής τιμής του αεροσκάφους (η τιμή του σκελετού του αεροσκάφους και των εγκατεστημένων κινητήρων συν την τιμή των εφεδρικών κινητήρων και των ανταλλακτικών που περιγράφονται στην παράγραφο 9). Οι συμμετέχοντες δεν παρέχουν δημόσια στήριξη για αυτές τις πληρωμές τοις μετρητοίς, εκτός από την ασφάλιση και τις εγγυήσεις κατά των συνήθων προπιστωτικών κινδύνων.

β) Ανώτατη προθεσμία αποπληρωμής

Η ανώτατη προθεσμία αποπληρωμής μιας πίστωσης στην οποία παρέχεται δημόσια στήριξη είναι δώδεκα έτη.

4. Κατώτατα επιτόκια

α) Ανεξάρτητα από τις διατάξεις της παραγράφου 5, εφαρμόζονται τα ακόλουθα κατώτατα επιτόκια, συμπεριλαμβανομένων των πιστωτικών ασφάλιστρων και εγγυήσεων, σε περίπτωση που οι συμμετέχοντες παρέχουν δημόσια χρηματοδοτική στήριξη υπό τη μορφή άμεσων πιστώσεων, αναχρηματοδότησης ή επιδότησης επιτοκίου:

1. χρηματοδότηση σε δολάρια ΗΠΑ

Μέχρι 10 έτη Πάνω από 10 έως 12 έτη

ΤΒ 10 + 120 ΤΒ 10 + 175

βασικές μονάδες βασικές μονάδες

όπου TB 10 σημαίνει τη μέση απόδοση των δεκαετών έντοκων γραμματίων του δημοσίου των ΗΠΑ με σταθερή ημερομηνία λήξης υπολογιζόμενη επί των δύο τελευταίων ημερολογιακών εβδομάδων.

2. χρηματοδότηση σε νομίσματα "δέσμης νομισμάτων" (γερμανικά μάρκα, γαλλικά φράγκα, λίρες στερλίνες, Ecu)(28) .

Όταν η χρηματοδότηση εκφράζεται σε "δέσμη νομισμάτων", ως επιτόκιο λαμβάνεται η απόδοση των δεκαετών έντοκων γραμματίων του δημοσίου σε γερμανικά μάρκα, γαλλικά φράγκα, λίρες στερλίνες(29) σύν ένα περιθώριο. Το περιθώριο αυτό, το οποίο υπολογίζεται ως σταθμικός μέσος των περιθωρίων που ισχύουν για κάθε νόμισμα, ισούται με το περιθώριο που ισχύει όταν η χρηματοδότηση εκφράζεται σε δολάρια ΗΠΑ.

Όταν η χρηματοδότηση εκφράζεται σε Ecu, το κατώτατο επιτόκιο που εφαρμόζεται είναι οι αποδόσεις των μακροπρόθεσμων ομολογιών σε Ecu(30) μείον 20 βασικές μονάδες συν ένα περιθώριο ίσο με το περιθώριο που ισχύει όταν η χρηματοδότηση εκφράζεται σε δολάρια ΗΠΑ.

β) Αναπροσαρμογές του επιτοκίου

Τα κατώτατα επιτόκια που καθορίζονται στο στοιχείο α) αναπροσαρμόζονται εάν ο δεκαπενθήμερος μέσος όρος των αποδόσεων των δεκαετών έντοκων γραμματίων του δημοσίου με σταθερή ημερομηνία λήξης διαφέρει, κατά το τέλος του κάθε δεκαπενθήμερου, κατά δέκα τουλάχιστον μονάδες από το μέσο όρο της απόδοσης των δεκαετών έντοκων γραμματιών του δημοσίου με σταθερή ημερομηνία λήξης στο τέλος των τελευταίων δύο ημερολογιακών εβδομάδων του Ιουνίου 1985. Αν παρουσιαστεί τέτοια διαφορά, τα επίπεδα των κατώτατων επιτοκίων που καθορίζονται ανωτέρω αναπροσαρμόζονται κατά των ίδιο αριθμό μονάδων και τα επανυπολογιζόμενα κατώτατα επιτόκια στρογγυλεύονται στον πλησιέστερο αριθμό μονάδων που είναι πολλαπλάσιο του 5. Στη συνέχεια, τα κατώτατα επιτόκια αναπροσαρμόζονται κάθε δεκαπέντε μέρες, σύμφωνα με την προαναφερθείσα μέθοδο εφόσον το επιτόκιο που χρησιμοποιήθηκε κατά την προηγούμενη μεταβολή των κατώτατων επιτοκίων μεταβάλλεται κατά δέκα τουλάχιστον μονάδες. Παρόμοιες διατάξεις ισχύουν για το Ecu σε περίπτωση μεταβολών της απόδοσης των ομολογιών σε Ecu.

γ) Ειδικές αναπροσαρμογές

1. εάν ένας συμμετέχων πιστεύει ότι μέσα σ' ένα εξάμηνο δύο τουλάχιστον σημαντικές συμβάσεις πωλήσεων:

i) για τις οποίες οι συμμετέχοντες είναι άμεσοι ανταγωνιστές και

ii) σχετικά με τις οποίες έχουν γίνει προσφορές με κρατική χρηματοδοτική στήριξη [(βλέπε παράγραφο 5 στοιχεία α) και β)], έχουν συναφθεί με βάση χρηματοδότηση υπό μορφή εγγυήσεων (βλέπε παραγράφο 5 στοιχεία α) και β), μή προερχόμενη από τον PEFCO (Private Export Funding Corporation - Ιδιωτικός Οργανισμός Χρηματοδότησης Εξαγωγών), με σταθερό επιτόκιο χαμηλότερο από τα ισχύοντα κατώτατα επιτόκια που καθορίζονται στο παρόν κεφάλαιο. Οι συμμετέχοντες προβαίνουν αμέσως σε διαβουλεύσεις με σκοπό να καθορίσουν τα επιτόκια βάσει των οποίων έχουν συναφθεί οι συμβάσεις πωλήσεων και, αν χρειάζεται, να εξεύρουν μόνιμη λύση, η οποία να διασφαλίζει την πλήρη τήρηση των στόχων της παραγράφου 2.

2. Εάν κατά τις διαβουλεύσεις αυτές:

i) δεν είναι δυνατόν να καθοριστεί ότι τα επιτόκια για τις εν λόγω πωλήσεις ήταν τουλάχιστον ίσα ή ισοδύναμα με τα ισχύοντα κατώτατα επιτόκια που καθορίζονται στο παρόν κεφάλαιο και

ii) εάν δεν είναι δυνατόν να εξευρεθεί λύση μέσα σε 30 μέρες από την έναρξη των διαβουλεύσεων, τα κατώτατα επιτόκια που καθορίζονται στην παράγραφο 4 στοιχείο α) σημείο 1 μειώνονται κατά 15 βασικές μονάδες, εκτός εάν οι συμμετέχοντες συμφωνήσουν ότι οι εν λόγω πωλήσεις δεν είναι σημαντικές. Το επιτόκιο της επιλογής των δέκα ετών δεν μειώνεται, σε καμία περίπτωση κάτω από το επίπεδο TB 105 βασικές μονάδες. Οι προσαρμογές αυτές πραγματοποιούνται ανεξάρτητα από το αν οι διαβουλεύσεις συνεχίζονται για την εξεύρεση λύσης, η οποία μπορεί να περιλαμβάνει τη δυνατότητα αποζημίωσης, εφόσον δεν παρουσιασθούν περαιτέρω περιπτώσεις.

3. Αν 2 ή περισσότερες συμβάσεις πωλήσεων, για τις οποίες οι συμμετέχοντες είναι άμεσοι ανταγωνιστές, συναφθούν μέσα σε ένα εξάμηνο βάσει χρηματοδότησης με κυμαινόμενο επιτόκιο σε συνδυασμό με την παροχή εγγυήσεων, πραγματοποιούνται διαβουλεύσεις μετά από αίτηση οποιουδήποτε συμμετέχοντος με σκοπό να διασφαλιστεί η πλήρης τήρηση των στόχων της παραγράφου 2.

δ) Διαφορά μεταξύ των δεκαετών και δωδεκαετών χρηματοδοτικών επιλογών(31)

1. Με την επιφύλαξη των διατάξεων που καθορίζονται κατωτέρω, εάν κατά το τέλος της περιόδου μεταξύ της 1ης Ιουλίου 1985 και της 1ης Ιουλίου 1986, 66 % τουλάχιστον όλων των συμβάσεων πωλήσεων αεροσκαφών που χρηματοδοτούνται είτε με κρατική στήριξη είτε από τον PEFCO, έχουν συναφθεί με δεκαετή προθεσμία αποπληρωμής, το κατώτατο επιτόκιο της δεκαετούς χρηματοδοτικής επιλογής αυξάνεται κατά 15 βασικές μονάδες.

Εάν, κατά τη διάρκεια του επόμενου έτους, 66 % τουλάχιστον όλων των συμβάσεων πωλήσεων των αεροσκαφών που χρηματοδοτούνται είτε με κρατική στήριξη είτε από τον PEFCO έχουν συναφθεί με δεκαετή προθεσμία αποπληρωμής, οι συμμετέχοντες αναθεωρούν τη διαφορά μεταξύ των δεκαετών και δωδεκαετών χρηματοδοτικών επιλογών με σκοπό την εξεύρεση μόνιμης λύσης όσον αφορά το πρόβλημα της απάλειψης της διαφοράς μεταξύ των δύο επιλογών. Εάν, από την άλλη πλευρά, 66 % τουλάχιστον των προαναφερόμενων συμβάσεων πωλήσεων έχουν συναφθεί με προθεσμία αποπληρωμής 10 έως 12 ετών, το κατώτατο επιτόκιο της δεκαετούς χρηματοδοτικής επιλογής μειώνεται κατά δέκα βασικές μονάδες.

2. Με την επιφύλαξη των ανωτέρω διατάξεων, εάν κατά το τέλος της περιόδου μεταξύ της 1ης Ιουλίου 1985 και της 1ης Ιουλίου 1986, 66 % τουλάχιστον του συνόλου των πωλήσεων αυτών έχουν συναφθεί με προθεσμία αποπληρωμής 10 έως 12 ετών, το κατώτατο επιτόκιο της δεκαετούς χρηματοδοτικής επιλογής μειώνεται κατά 15 βασικές μονάδες.

Εάν, κατά τη διάρκεια του επόμενου έτους 66 % τουλάχιστον όλων των συμβάσεων πωλήσεων αεροσκαφών έχει συναφθεί με προθεσμία αποπληρωμής 10 έως 12 ετών, οι συμμετέχοντες αναθεωρούν τη διαφορά μεταξύ της δεκαετους και δωδεκαετούς χρηματοδοτικής επιλογής με σκοπό την εξεύρεση μόνιμης λύσης όσον αφορά το πρόβλημα απάλειψης της διαφοράς μεταξύ των δύο επιλογών. Εάν, από την άλλη πλευρά, 66 % ή περισσότερο των προαναφερθεισών συμβάσεων πωλήσεων έχει συναφθεί στα πλαίσια της δεκαετούς επιλογής, τότε το δεκαετές ελάχιστο επιτόκιο αυξάνεται κατά δέκα βασικές μονάδες.

ε) Ημερομηνία καθορισμού του επιτοκίου

Ο συμμετέχων μπορεί να παρέχει στο δανειζόμενο τη δυνατότητα επιλογής μεταξύ των δύο ακόλουθων μεθόδων επιλογής τη